Carlos Duarte, munduko liderra ozeanografia biologikoan eta itsas ekologian, BBVA Fundazioaren "Fronteras del Conocimiento" Saria irabazi zuena Ekologia eta Kontserbazio Biologia arloan 2020an. "Kostalde Harritsua: Geologia, Ekologia, Euskulra" sinposioan parte hartu zuen.\nCarlos Duarteren ikerketek erreferente bihurtu dute itsas basoen defentsan mundu osoan zehar: belardiak, mangladiak eta padurak dira biodibertsitatearen benetako zaindariak; ekaitz eta tsunamien aurrean defentsa naturalak eta Amazonaseko basoak baino eraginkorragoak diren karbono-hustutegiak. Horregatik, Karbono Urdina (Carbono Azul) terminoa sortu zuen.\nXX. mendean zehar itsas belardien eta basoen erdia galdu ondoren, paduren kasuan are gehiago, Duartek uste du 2050erako itsas ekosistema hori berreskura genezakeela, gobernuen ekintza zehatzetan datzan sentsibilizazio berriaren ondorioz.


Irekia Eusko Jaurlaritza - Gobierno Vasco :: Beatriz Artolazabal: “Bertoko eta kanpotik etorritako bidaiderik gabeko adingabe eta nerabe ahulen egoera berbideratu behar da, guztiak baitira garrantzitsuak”\nBeatriz Artolazabal: “Bertoko eta kanpotik…\n<img src="https://www.irekia.euskadi.eus/uploads/cover_photos/57486/original/16_10_19_RADIO_EUSKADI_EITB.jpg" style="max-width:100%" alt="" />\nDaniel Álvarezek Radio Euskadin eginiko elkarrizketa batean, sailburuak honako hau esan du: “haien laneratzea sustatu behar da, eta, horretarako, eskubide eta betebeharren kontratua sinatu”\n“Garrantzitsua da guztiok dauzkagun erantzukizun eta betebeharrak ezartzea, bai adingabeek, bai erakundeok”.\nBeatriz Artolazabal Eusko Jaurlaritzako Enpleguko eta Gizarte Politiketako sailburuak honako hau aipatu du: “bertoko eta kanpotik etorritako bidaiderik gabeko adingabe eta nerabe ahulen egoera berbideratu behar da, guztiak baitira garrantzitsuak”. Daniel Álvarezek Radio Euskadin eginiko elkarrizketa batean, Artolazabal sailburuak honako hau esan du: “haien laneratzea sustatu behar da, eta, horretarako, eskubide eta betebeharren kontratua sinatu; izan ere, garrantzitsua da guztiok dauzkagun erantzukizun eta betebeharrak ezartzea, bai adingabeek, bai erakundeok”.\nEnpleguko eta Gizarte Politiketako sailburuak nahiago du gaztelaniazko “mena” eta “jena” akronimoez ez hitz egitea; izan ere, haiek ikusezin uzten dituzte umeak eta badirudi ezkutatu egiten dutela ahultasun-egoeran dauden neskato eta mutiko nerabeez ari garela. Bidaiderik gabeko adingabe atzerritarren etorrera masiboa eta ezustekoa izan zena, etorkizunean etengabeko eta egiturazko etorrera izango da, baina une batzuk beste batzuk baino masiboagoak izango dira".\nArtolazabalek Radio Euskadin honako hau esan du: “errealitate horri euskal gizartetik erantzun behar zaio , elkartasunetik eta harrerako herri izateko dugun egitekotik, eta, horretarako, ahultasun-egoeran dauden ume eta nerabeak integratzeko gai izan behar dugu”.\n“Prestakuntzaren eta enpleguaren bidez, euskal erakundeak eta hirugarren sektorea bertoko eta atzerriko adingabe, nerabe eta gazte ahulak gizarteratzeko eta laneratzeko inplika daitezen sustatzen ari gara. Nerabeek eskubide eta egitekoen, onuren eta betebehar eta konpromisoen kontratua sinatuko dute, Euskadin egingo duten egonaldirako eta prestakuntzarako”, esan du Artolazabalek.\nEnpleguko eta Gizarte Politiketako sailburuak honako hau iragarri du: “laster, erakundeok konpromiso bat sinatuko dugu, nerabe horien gizarteratzea eta laneratzea lortzeko babes-puntu bilakatzeko, eta bertan izango dira Lanbide, Enpleguko eta Gizarte Politiketako Saila, Hezkuntza Saila eta Etxebizitza Saila, foru-aldundiak, lanbide-heziketako zentroak, kontsulatuak eta hirugarren sektoreko erakundeak”\nEspero zena baino hazkuntza ekonomiko baxuagoari buruzko aurreikuspenak direla eta, Artolazabalen iritziz, “zaila da enpleguan duen intzidentzia balioestea, baina, zorionez, Eusko Jaurlaritzaren helbururik garrantzitsuena legegintzaldi honetan dagoeneko errealitate da, izan ere, langabezia-tasa % 10etik behera jaitsi da. Hori da euskal gizartearen beraren helburu esanguratsuena. Orain finkatu egin behar dugu. Adi egon behar dugu nazioarteko ziurgabetasun-egoeren aurrean; oraindik ez dago alarmarako motiborik, baina oso adi egon behar dugu. Enplegua gizarte-politikarik onena da, eta adi jarraitu behar dugu, nazioarteko ziurgabetasun-egoeren aurrean. Prestakuntza gehiago izateak enplegu gehiago eta kalitate handiagoko enplegua dakar, eta horretarako ari gara Lanbide modernizatzen lan handia egiten”.\n“Langabeziaren antzinako bulegoak desagertzear daude. Lanbideren bulego berriak, tutoretzaren eta prestakuntzako ibilbide pertsonalizatuaren bidez, gero eta gehiago dira enplegu-agentziak, irisgarriagoak eta hurbilagokoak, modernoagoak eta pertsonalizatuagoak”, esan du Artolazabalek, Radio Euskadiko estudioetan.\nArtolazabalek esan duenez, “euskal gizartearen gehiengoa erabateko ongizate-egoeran edo ia ongizate-egoeran bizi da, baina soldata-arrailak daude eta lehena eta nabarmenena gizon eta emakumeen arteko arraila da. Ez dago errezeta magikorik, baina ondorioak izaten dituen formula erabiltzea atsegin dut: zenbat eta prestakuntza gehiago, orduan eta enplegu gehiago eta kalitate gehiagokoa. Datorren astean, Donostia-San Sebastiánen, nazioarteko kongresu bat egingo da, “Kalitateko enpleguarekin konprometituta”, eta, hura osatzeko, enplegu- eta prestakuntza-azoka antolatuko da: Merkalan. Bertan, 700 lan-eskaintza baino gehiago izango dira. Batik bat gazteen artean kalitateko enplegua sustatzeko Europako jardunbide egokien esperientziak entzun eta horien gainean hausnartuko dugu. Hori da Europar Batasunaren eta 2030erako Basque Country agendaren beraren helburuetako bat”.\nBeatriz Artolazabalek familia-kontziliazioa eta datozen egunotan Eusko Jaurlaritzak onetsiko duen dekretua aipatu ditu: “berritzailea izango da, jaioberrien zaintza partekatuak sustatzeko. Helburua da gizonek ere lotura oso bereziak sortzea haurrekin, orain arte normalean amek bakarrik egin duten bezala. Aurreikuspena da azaroko lehen egunetatik aurrera jaiotako haurrentzat sartzea indarrean”.\n16_10_19_RADIO_EUSKADI_EITB... 100 KB (jpg)


Foru Aldundiak eta Tecnunek elkarlanean sustatuko dituzte talentu zientifikoa eta ekintzailetasuna - Artikulua - ORAIN Gipuzkoa\nGipuzkoako diputatu nagusiak, Markel Olanok, eta Raul Antonek, Tecnuneko zuzendariak lankidetza hitzarmena sinatu dute gaur Etorkizuna Eraikiz programaren baitan\nGipuzkoako Foru Aldundiak Tecnun unibertsitateak lankidetza hitzarmena berritu dute gaur Etorkizuna Eraikiz programaren baitan, langileen partaidetza, ikerketa bokazioa, ekintzailetza eta espezializazio maila altuko profesionalen formakuntza sustatzera bideratutako elkarlana sendotu asmoz. Gipuzkoako diputatu nagusiak, Markel Olanok, eta Tecnueko zuzendariak, Raul Antonek sinatu dute gaur goizean bi erakundeen arteko elkarlan esparrua ezartzen duen bide orria.\nHitzarmenaren arabera, Etorkizuna Eraikiz programaren testuinguruan, Gipuzkoak bere etorkizuneko desafioei aurre egiteko hausnarketa, eztabaida eta hedapen prozesuan parte hartuko du Nafarroako Unibertsitateari lotutako Ingeniarien Goi Mailako Eskolak. Hain zuzen ere, unibertsitatea jada lanean dihardu proiektu honen baitan lau ikerketa lerro garatzen talentua, formazioa eta ekintzailetasunaren alorretan. Ikasleen ikerketa bokazioa nola sustatu ikertzen ari dira, Gipuzkoako I+G sistema ondo prestatutako pertsonaz hornitzeko; espezialitate maila altua duten profesionalen hezkuntza zuzentzen dute; ekintzailetza nola bultzatu ikertzen ere ari dira eta, azkenik, CIAM+ proiektuaren bitartez erakundeetako hobekuntza prozesuetan langileen partaidetzak nola eragiten duen aztertzen ari dira.\nProiektu eta esperientzia pilotuak eremu esanguratsuetan martxan jarriko dituen ekimena da Etorkizuna Eraikiz, lurraldearen eta lurraldeko pertsona eta erakundeen garapen sozial eta ekonomikoa bilatzen dituena. Etorkizuneko erronkei erantzuna eman asmoz, hausnarketa eta oinarri zientifikoko ezagutza prozesuetatik abiatzen den saiakera-hutsegite esperientzia praktikoak alegia. Diputatu nagusiak “oso garrantzitsutzat” jo du Tecnunekin eta, oro har, lurraldeko unibertsitateekin Aldundiak ezarritako elkarlana, “akademiaren ezagutza beharrezkoa dugulako etorkizuneko erronkei aurre egin asmoz martxan jarri ditugun esperientzia praktikoak jakintzaz hornitzeko”.


kritiken hemeroteka » Denbora enaren hegaletan\n« Familiaren ohorea | Ohiko heterodoxia »\nDenbora enaren hegaletan Felipe Juaristi / El Diario Vasco, 2010-08-13\nBerrogeita hamar urterekin bigarren poesia liburua kaleratu du Karmele Igartuak. Poesia ez da (aspalditik badakigu) adin kontua; ezta hitz kontua soilik. Poesia eta gaztaroa, biak elkarrekin, lotzen dituenak poesiaz, eta bizitzaz, aurreiritzi finkatu samarrak ditu. Egia da gazte askok poeta izan nahi dutela; bizitzaren jarioan; baina egia ere bada, poeta gutxi direla gazteak. Poesia edo literatura mundua irudikatzeko modu bat da, eta munduaren aurrean joera asko daude; eta batzuk eskarmentuak irakatsiak dira; eta beste batzuk, aurrera nahiak; eta beste batzuk, alderrai ibili izanak. Eskarmentua lehen bezainbeste ez hartzea kontuan gure garaiko ikurra da, non bestelako balioak nagusitu diren: esaterako zinezkotasuna (alegia, bat-batekoa denean), edo haren izenean salgai dagoen joera, intuizioaren aldekoa.\nKarmele Igartuak landu egiten du bere poesia, irudigileak harria bezala. Lanketa hori ez da gaur egungo moduei atxikia; baizik eta aspaldikoei. Bada poeta kontsakratu eta estimatuen oihartzuna hitzak aurkezteko maneran; metaforak airera jaurtitzeko gogoan; neurriaren haria modu ikusezinean zabaltzeko joeran; poemaren bi aurpegiak erakusteko desiran (deabruak batetik, aingeruak bestetík; egitura bortxatu gabe); poemak bitan banatzeko beharrean. Bitasuna da poemen erakusle (tentsioa hautsi nahi eza, finean). Dialektikarik ez dago, kontraesanik ere ez dagoelako. Arnasketak agintzen du erritmoa poesian; eta arnasketa, norberaren indarraren erakusle da. Erritmoa pausatu eta lasaia dugu Karmele Igartuarena. Poliki-poliki abiatzen da irudien lurraldean barrena.


CVNE - Araba eraikiz / Construyendo Álava\nCVNE\tadmin\t2016-12-22T10:12:54+00:00\nImperial, CVNErena, izan zen munduko ardorik onena hautatu zen lehen ardo espainiarra\nIzena: Compañía Vinícola del Norte de España S.A, CVNE\nKokalekua: Guardia (Arabako Errioxa)\nSorrera urtea: 1879\nEusebio eta Raimundo Real de Asua anaiek 1879. urtean, Haron, ‘Corcuera, Real de Asúa y Compañía’, sozietatea sortu zuten, handik gutxira ‘Compañía Vinícola del Norte de España’, izena hartu zuena. Egun CVNE izenarekin ezagutzen dugu. Gaur egun, ondorengo zuzenen bosgarren belaunaldiak kontrolatzen du eta lau upeltegik osatzen dute: CVNE, Imperial, Viña Real eta Viñedos del Contino.\nEkoizten eta merkaturatzen dituzten deituren artean Espainiako markarik aspaldikoena Monopole, berriki 100 urte bete dituena, edo Imperial, Wine Spectator aldizkariaren arabera munduko 100 ardoen artean hautatutako Espainiako lehen ardoa (2013) eta itsuan egindako dastatze batean Felipe eta Letizia egungo errege-erreginen ezkontzarako hautatua, edukitzeaz harroz egon daitezke.\nGuardian dagoen Viña Real upeltegia enpresaren egoitza nagusia da. Frantziako Philippe Mazières arkitektoaren obra da eta Juan Carlos I.a erregeak inauguratu zuen 2004. urtean. Urtean ia 10.000 bisita izaten ditu eta, hala, inguruko sustapen enoturistikoari nabarmen laguntzen dio eta itsuentzako eta ikusmen ezgaitasunen bat duten pertsonentzako guztiz egokitu zen Espainiako lehen upeltegia izan zen.\nBertako enpresa filosofiak berrikuntza eta tradizioa batzen ditu. Familia legatuarekiko errespetua kontuan hartuta, azken teknologiak adi aztertzen dituzte, kalitateak denboraren poderioz aurrera egiten duela ikertuz eta inbertituz. Globalizazioa ahaztu gabe. Egun beren upeletatik ateratzen diren 8 miloi botilen % 30 inguru esportatzen dute eta mundu osoko 75 herrialdetan daude, batez ere, Eskandinaviako herrialdeetan, Erresuma Batuan, Mexikon, Estatu Batuetan edo Asian. Shangain berriki bulego bat ireki dute. Bost urtetan nazioartekotze datuak bikoiztu dituzte.\nGarapen teknologikoa prozesu honen gakoa izan da. CVNEk ardogintzaren arloko azken teknologietan inbertitzen du eta Viña Realgo upeltegian, adibidez, 60 metroko diametroa duen garabi zentral bat dauka, bakarra sektorean, 6.000 mahats kilo hartuta altzairu herdoilgaitzezko gordailuak altxatzeko aukera ematen duena. Haiek patentatu duten grabitatearen sistemari esker, fruta gordailuetara eramaten da eta zama guztiarekin eror dadin uzten da lehen fermentazioari ekiteko. Hala, mahatsa ez da ukitzen, patsa ez da zanpatzen eta gehienezko kalitatea lortzen da. Beste upeltegi batzuk, ondoren, ardoa egiteko modu hori imitatu dute.


BM: Estrategia digital onenaren Diariovasco.com Saria jaso dugu\n2019 eka 17Diariovasco.com Saria\nSari bat jaso berri dugu! Gure BM Supermerkatu kateak estrategia digital onenaren Diariovasco.com Saria jaso du, Merkataritzaren kategorian. Beren komunikazio-estrategietan tresna eta euskarri digitalak arrakastaz txertatuz, ingurune digitalera egokitzen jakin duten Gipuzkoako enpresak eta erakundeak aintzatesten ditu sari horrek.\nMiramoneko Parte Teknologikoan egin zen sari-banaketa, eta Jon Elizalde online dendaren arduradunak eta Nahia Ardanaz BMren aplikazioaren arduradunak jaso zuten saria, taldearen izenean.\nXehetasunez azaldu zuten biek 2019. urte honen hasieratik abian dugun estrategia, Madrilgo Boadilla del Monte herrian ireki dugun supermerkatu berriaren inaugurazioaren harira. Elizaldek azaldu zuen bezala, “ezagutzen ez zaituzten leku batean" denda bat irekitzeak aurkezten dizun "erronka handiari" aurre egiteko, online dendan zein denda fisikoan trafikoa sortzean eta, bestetik, bezeroak erakartzean oinarritutako estrategia digitala abiaraztea erabaki genuen.\nNahiak, bestalde, zera azaldu zuen: “planifikazio tradizionalari osagai digitala gehitu genion, hainbat tresnatan oinarritzen dena, hala nola sare sozialetan, geolokalizazioko teknologian eta leialtasun-txartelen eskabideen digitalizazioan. Erabat arrakastatsua izan zen azken emaitza, eta espero genuena baino % 50 gehiago lortu genuen”.\nBeissier, Zuatzu Klinika, Puntueus, Donostia Turismoa eta Kristau Eskola izan dira Diariovasco.com Sarien aurtengo edizioan, kategoria ezberdinetan, saritu dituzten gainerako enpresa eta erakundeak.\nOso pozik gaude sari honekin, eta gure egokitzapen digitala hobetzeko lanean jarraitzera animatzen gaitu.


Julen Gabiria Maus komiki historikoa itzultzen ari da –\nJon Gomez Garaik Binke aldizkarian.\nJulen Gabiria idazle eta itzultzaile galdakoztarraren etxeko estudioan sartu da Binke, komikigintzaren barruan eleberri grafikoen abiapuntutzat hartzen den Maus liburua euskarara itzultzen ari denaren berri jasotzeko.\nBere ohiko lanpostuan bi hilabeteko eszedentzia eskatu du Julen Gabiria idazle eta itzultzaile galdakoztarrak, naziek juduen aurka egindako jazarpena gai nagusi duen Maus komiki historikoa euskarara itzuli ahal izateko.\nSortzez ingelesez sortu zen liburu edo eleberri autobiografikoa da Maus, Art Spiegelman suediar-estatubatuarrak egindakoa, 1977an atalka kaleratzen hasitakoa eta 1991n amaitutakoa. Komiki eran argitaratutako lana izan zen Maus, eta eleberri grafikoen aitzindari hartzen dute askok.\nLan honen istorioa egilearen beraren esperientzietatik eta judu poloniar eta Holokaustotik bizirik atera zen aitari egindako elkarrizketetatik abiatuta garatzen du Spiegelmanek 300 orrialdetan. Pulitzer saria irabazi zuen lehen eleberri grafikoa izan zen, 1992an.\nOrain, hamaika hizkuntzatan argitaratuta dagoen komikia euskaratu egin gura du Astiberri argitaletxeak —komikigintzan espainiar estatuko argitaletxerik garrantzitsuenetakoak— eta azaroan Julen Gabiriari itzultzeko enkargua egin zioten.\n«Prozesuan» dago orain Binkeren ohiko kolaboratzailea, eta hedabide honi azaldu dio ekaina hasierarako itzulpena amaituta izatea espero duena. Itzultzailearentzat lan «berezia eta inportantea» dela ere aitortu du: «Etxean komiki asko daukadaz, eta bat hori da, erreferente moduan daukadana gainera». Horrela ba, galdakoztarrak «birritan pentsatu barik baiezko borobila» eman zion argitaletxeari, «diru kontuen inguruan berba egin aurretik be!», dio pozik.\nKomiki historiko hau euskarara itzultzeko erabakiarekin, Astiberrik «txapela kentzeko moduko apustua» egin duela ere azaldu dio Gabiriak Binkeri, «euskaraz argitaratu ahal izateko eskubideak erosi behar izan ditualako lehenago».\nAurretik itzulpen ezagunak egin baditu ere —bereak dira Peter Pan-en, Ander Izagirreren eta Bernardo Atxagaren hainbat libururen edota gero pantaila handira eraman zuten Coraline liburuen euskarazko itzulpenak, esaterako—, «erronka polit bat» bezala hartu du Maus itzultzeko enkargua Julen Gabiriak: itzuliko duen lehenengo komikia izango delako batetik, eta «hizkera barri bat» asmatzeko hausnarketa eta erabakia hartu beharko duelako bestetik, jatorrizko bertsioan pertsonaia batek ingeles kaskarrez berba egiten duelako eta beraz, berak ere euskara kaskar bat asmatu beharko duelako.\nArgitaletxetik oraindik jakinarazi ez badiote ere, Mausen euskarazko bertsioa urte bukaerarako kalean egotea aurreikusten du idazle galdakoztarrak.\nArt Spiegelman, Astiberri, itzulpena, Julen Gabiria, komikia, maisulana, Mauss


Egun bat Musikan: Bobby Fuller | EITB Musika bloga\nEgun bat Musikan: Bobby Fuller\n1943.urteko urriaren 22an Bobby Fuller jaio zen Texasen. Bere kantek Buddy Holly rockaren aitzindariaren ildoa jarraitu zuten, 60.hamarkada erdialdean. Sasoi hartan, ordeanfolka eta talde britaniarrak ziren modan. Berak, ordea, The Bobby Fuller Four bere taldearekin Buddy Hollyren rockanroll klasikoari eutsi zion. Hollyren hita izandako Love’s made a fool of you Fuller-en kantarik arrakastatsuenetako bat bilakatu ziren, esaterako.\nBere Buddy maitatuaren heriotza tragikoa izan bazen, Fuller berarena misteriotsua izan zen oso: 1966.urteko uztailean, bere autoaren barruan hilda agertu baitzen Los Angeles-eko aparkaleku batean. Bere buruaz beste egin zuela esan zuen poliziak, hasiera batean. Hala ere, Fuller-en heriotzaren ikerketa nahiko narrasa izan zen. Musikaria zauriz betea eta gasolinarekin bustia aurkitu zuten. Baina, itxura denez, polizia ez omen zen gehiegi ahalengindu aztarna horiek ikertzen. Askoren ustez, hiltzaileek kotxeari su eman baino lehen egin zuten ihes.\nThis entry was posted in Egun bat Musikan on 22 October, 2008 by blogs eitb.\n← Playlist: Me and Armini (Emiliana Torrini) Egun bat Musikan: PAULINE BLACK →


#ResistGasteiz Irati Tobarrekin hitz egin dugu\nGasteizko AskeGunearen jarraipen bereziaren baitan, Irati Tobar gaztearekin hitz egiteko aukera izan dugu.\n#ResistGasteiz Txerra Bolinagari elkarrizketa\nGasteizko AskeGunearen jarraipen bereziaren baitan, Txerra Bolinaga Eleak Mugimenduko bozeramailearekin hitz egiteko aukera izan dugu, zuzenean. Hona hemen, egin diogun elkarrizketa.\nBizkaiko Lau Terdiko Txapelketaren finalen atarian gaude\nGaur egun, Bizkaian dauden pilotaririk onenak Bizkaiko 4 1/2ko hirugarren Txapelketan nor baino nor ariko dira Derioko frontoian. Finala maiatzaren 17an, igandean, jokatuko dute. Dena dela eta frontoira joateko aukerarik ez baduzue, lasai egon aurrerago Hamaika Telebistan eskainiko ditugulako.\nPasaiako Udalak eta Hamaikak hitzarmena berritu dute\nPasaiako lau barrutiek presentzia berezia izango dute aurrerantzean ere, Hamaika Telebistan. Hain zuzen ere, Pasaiako Udalak lankidetza hitzarmena berritu du Hamaikarekin. Migel Mari Torrea eta Iñaki Uriak sinatu dute.\nEuskararen normalizaziorako plana\nDonostiako Udalak Euskararen Plan Orokorra onartu du 2015-2019 urte bitarterako. Euskararen bilakaeraren indarguneak baliatuz eta ahuleziak zuzenduz, euskara normalizazioan aurrera egiten jarraitzeko Udalaren hizkuntza politikaren neurri proposamenak jasotzen ditu. Planak Donostiako eragileen parte hartze zuzena izan du. Nerea Txapartegi euskara zuzendariak eman dizkigu xehetasunak.\nBengoetxea eta Untoria, merezitako txapeldunak\nLeitzarrak eta errioxarrak 22-7 irabazi zieten Berasaluze II eta Zubietari. Hasiera orekatu baten ostean erabat nagusitu ziren urdinak, Bengoetxea ikaragarri baten gidaritzapean. Binakako lehen txapela da bi pilotarientzat.


Erupzio stronboliar - Wikipedia, entziklopedia askea.\nErupzio stronboliarra: 1 Zutabe eruptiboa, 2 Lapilli, 3 Errauts bolkanikoaren euria, 4 Laba-iturria, 5 Bonba bolkanikoa, 6 Laba-isurketa, 7 Laba- eta errauts-geruzak, 8 Estratua, 9 Dikea, 10 Tximinia, 11 Galdara magmatikoa, 12 Xafla.\nErupzio stronboliarra erupzio leherkorrak dituen bolkanismo bat da, eta erupzio horiek hedadura aldakorreko barealdiez bereizita daude.\nLeherketa bakoitzaren prozesua magmak berak askatutako gas-burbuila baten bilakaerari dagokio. Erupzio horiek sortzen dituzten produktu piroklastikoak, bonbak, lapilliak eta errautsa dira, eta, oro har, lurretik gutxi isurtzen diren biltegiak eta altuera jakin bateko aparatu bolkanikoak sortzen dituzte.\nLabaren tenperatura 1000º C-tik beherakoa izaten da, eta hori geruza-sumendi batetik dator, hau da: kono bolkanikoa sumendiak egindako erupzioetatik ateratako laba solidotuak sortu duela.\nBere izena Eolia uharteetako Estromboli sumenditik dator, Sizilia uhartetik gertu dagoen artxipelago txikitik, Italian.\n↑ Geologia : hiztegi entziklopedikoa. Elhuyar [1998?] ISBN 84-87114-45-8. PMC 42959044. (Noiz kontsultatua: 2021-09-19).\nMultimedia: Strombolian eruptions\nErupzio bolkaniko motak\nOrriaren azken aldaketa: 19 iraila 2021, 21:24.


Badator Araba Euskaraz 2013 — Gaztezulo\nBadator Araba Euskaraz 2013\nBadator Araba Euskaraz 2013 https://www.gaztezulo.eus/albisteak/badator-araba-euskaraz-2013 https://www.gaztezulo.eus/albisteak/badator-araba-euskaraz-2013/@@download/image/araba_euskaraz__1370852815.jpg\nDatorren igandean –ekainak 16– Arabako ikastolen aldeko festa egingo dute Amurrion. Bastidako ikastolak iaz Aresketa ikastolari pasa zion lekukoa eta 'Mihian kili-kili, euskaraz ibili' lelopean XXXI. edizioa prest du dagoeneko Araba Euskarazek.\nUrtero bezala, adin guztietarako egitaraua prest da Arabako ikastolen aldeko festan, eta hitzordu guztiak lau guneko ibilbidean antolatu ditu aurtengo antolatzaileak, Amurrioko Aresketa ikastolak.\nIkuskizunen artean, Gozategi, Izargi, Izate Faltsua, ETS, Hesian eta Ohian Vegaren emanaldiak izango dira, eta ibilbidea goizeko 10:00etatik arratsaldeko 18:00ak bitarte izango da zabalik.\nEuskal Herriko Ikastolen baitan 500 ikasle baino gehiago ditu gaur egun Amurrioko Aresketa Ikastolak. 36 urte beteko ditu aurten eta euskararen erabileraren sustapena eta ikastolak dituen leku arazoak konpontzea ditu helburu nagusiak.\n1. GUNEA / PARKEA:\n10:00-18:00 Yunpia, Produktuak, Behia, Ludoteka, Mintzanet, Karpa\n14:00 Bazkarian: Erramun N.\n14:30 Iñaki Plaza + E. Band\n2. GUNEA / PLAZA\n10:00-14:00 Kalaka + Zurezko jokoak\n10:00 (Frontoian) Arabako Herrien arteko Txapelketaren Finala\n12:00 Ginkana –hasiera Xibaren eskutik–\n14:00 Tabarra Fanfarrea + Eusko Label produktuak\n3. GUNEA / IRRIEN LAGUNAK\n10:00-18:00 Puzgariak, txokoak, eta globo aerostatikoa\n10:30 Irrien lagunekin kanta eta dantza!\n11:30 Laguntza txakurren erakustaldia\n12:00 'Laguntasunaren sekretuak!' ikuskizuna\n14:00-15:30 Paraxuta jolasak eta gaigabezia\n15:00-16:00 Jolas dinamizazioa\n16:00 Apar festa\n17:00 Ane eta Piratak! dantzaldia\n4. GUNEA / GAZTEAK\n11:30 Izate Faltsua\n17:30-18:30 Oihan Vega


Plazan estalopea jartzeko lanak hasi dira - Etxarri-aranatz - Guaixe.eus\nPlazan estalopea jartzeko lanak hasi dira\nGuaixe 2018-10-12 09:05\nEstalopea Olentzerok mustutzea aurreikusten da. 109.361,53 euroko aurrekontua dute (BEZ kanpo)eta Europako Landa Garapenerako Planeko eta Nafarroako Gobernuaren Tokiko Inbertsio Planeko Erabilera Libreko diru-laguntzekin ordainduko da guztia.\nIragarri bezala, feriak despeditu ondoren hasi dira plazan estalopea jartzeko lanak. Jamsar enpresaren aurreneko egitekoa, ikusgarriena eta herritarrak gehien ukitu dituena, plazako 10 zuhaitz moztea izan zen. Asteartean egin zuten lan hori. Ondoren etorriko dira 350 metro karratu izanen dituen estalpea egiteko lanak. Metalezko 16 zutabeen gainean egurrezko egitura duen teilatua jarriko da. Egiturak, gutxi gorabehera, zuhaitzen altuera izanen du. Estalope berriak led argiztapena izanen du eta zurezko egiturak akustika hobetzen lagunduko du.\nEstalope berriak kioskoa ere integratuko du. Kioskoaren gaur egungo teilatua kendu eginen da, 50 bat cm jaitsi eta estalpearenarekin dena bat bihurtuko da. Egungo sei zutabeak teilatu berriari eutsiko diote. Gainera, diametroan 30 cm irabaziko ditu, guztira 50 metro karratuko azalera izanik. Kioskoaren perimetro guztia zurezko listoiekin forratuta egonen da. Listoi horietako batzuk luzeagoak izanen dira eta goiko hesia bilakatuko dira. Musika-tresnak eta gailuak jartzeko eta zintzilikatzeko aurreikusi da. Azkenik, eskailera alde batean izanen da.\nLanak despeditu ondoren kioskoa iparraldera edo hegoaldera, bi norabideetan erabiltzeko aukera izanen da. Normalean ekitaldiak udaletxera begira, hegoalderantz, eginen dira. Baina euria egiterakoan iparralderantz begira eginen dira ekitaldiak, jendea estalopean dela. Ekitaldiak bi noranzkoetan eginen direnez, kioskoaren iparreko eta hegoko hesia jarri eta kentzekoa izanen da, zama-lanak egiteko erraztasunak emateko.\nEguberrietako ekitaldietarako estalopea prest egonen dela jakinarazi digu Eneka Maiz Ulaiar alkateak. “Negu gorria dela kontuan izanik, mesede eginen du”.


KIPCHOGEK AUKERA EMATEN BADU | Kirola | Berria\nKIPCHOGEK AUKERA EMATEN BADU\nKenyarra da maratoia irabazteko hautagai nagusia. Iraitz Arrospidek uste du, txapelketa bat izanik, lasterketa «motela» izango dela. Gaur gauerdian korrituko da, Sapporon.\nEliud Kipchoge, Twenten jokatutako maratoia irabazten, joan den apirilean. ERIC BRINKHORST / EFE Tamaina handiagoan ikusi\nKorritu dituen hamalau maratoi ofizialetatik hamabi irabazi ditu Eliud Kipchogek (Kapsisiywa, Kenya, 1984). Garaipen horien artean daude 2016an Rioko Olinpiar Jokoetan lortutako urrea, edo Tokioko Jokoen aurreko azkeneko maratoia, Twentekoa (Herbehereak). Distantziako inoizko markarik onena ere harena da (2.01.39), eta, ofizialki denbora onartuta ez badago ere, maratoiko 42 kilometro eta 195 metroak bi ordutik behera egin dituen atleta bakarra da: 1.59.40. Gauzak hala, pentsa liteke ez duela aurkaririk izango Tokioko Jokoetan. Iraitz Arrospide atletak (Villabona, Gipuzkoa, 1988), baina, ez du uste Kipchogek «erraz» irabaziko duenik: «Faborito nagusia dela ez dago zalantzarik. Hain faborito da, gainontzeko korrikalari ia guztiak bere aurka izango ditu. Momentu askotan beste atletek lasterketa kontrolatzeko erantzukizuna Kipchogeri utziko diote, eta, egoera horretan, lasterketa erabat kontrolpean izatea ez da erraza izango». Urrea irabaziko balu, Abebe Bikila etiopiarrarekin eta Waldermar Cierpinski alemaniarrarekin berdinduko luke: bi horiek dira Olinpiar Jokoen historian, maratoian, bi aldiz urrea irabazi duten bakarrak. Gainera, Kipchogek egin dezakeen bezala, bitan jarraian egin zuten: Bikilak, 1960an, Erroman, eta 1964an, Tokion; Cierpinskik, berriz, 1976an, Montrealen, eta 1980an, Moskun.\nBeste behin, afrikarrak dira maratoia irabazteko hautagai nagusiak, baina ez bakarrak. «Hasiera batean, kenyarrak eta etiopiarrak dira azkarrenak. Kipchogerekin batera, Shura Kitata eta Lelisa Desisa etiopiarrak aipatuko nituzke. Afrikarretatik kanpo, Suguru Osako japoniarrak etxean lan ona egin dezakeela uste dut: distantzia motzetan oso azkarra da». Beste bi atleten izenak ere gehitu ditu: «Galen Rupp estatubatuarra kontuan hartzeko atleta da [brontzea irabazi zuen Rion] eta Callum Hawkins britainiarrak erakutsi du txapelketa garrantzitsuetan maila ona ematen dakiela. Afrikarrei itzala egiteko gai izan daitezke».\nHutsune handi bat ere badu Tokioko maratoiak: Kenenisa Bekele. Azken urteetan Kipchogek izan duen aurkari indartsuena izan da: «Pena da Bekele Tokion ez egotea. Kipchoge baino irregularragoa den arren, erakutsi du maila horretan egon daitekeela. Gogotsu geunden bi hauen arteko beste borroka bat ikusteko, baina ez da posible izango».\nBerlin eta Londres izan ohi dira marka ahaleginak egiteko plazarik onenak. Hain zuzen, Kipchogek Alemaniako hiriburuan ezarri zuen 2018an indarrean dagoen munduko marka. Rioko Jokoetan, urrea lortzeko, Berlinen baino zazpi minutu eta 25 segundo gehiago behar izan zituen. Arrospidek dio txapelketako maratoiak, normalean, Berlingoarekin edo Londresekoarekin alderatuta, «motelak» direla: «Maratoi horietan helburua ahalik eta markarik onena egitea da, eta erbiak erabiltzen dituzte. Erbi horiei esker, lasterketak, hasieratik, oso bizkorrak dira. Txapelketetan, aldiz, ez daude erbi lanak egiten dituzten atletak, eta korrikalariek ez dute hasieratik erantzukizuna hartu nahi izaten. Motelagoak izan ohi dira, eta aldi berean, lehiatuagoak».\nLehen erdi mantsoa eta bigarren zati azkarra aurreikusi du: «Irabazleak 2.05.00 eta 2.08.00 arteko denbora egin lezake. Atleta hauentzat nahiko erraza da marka horietan aritzea. Zenbat eta lasterketa motelagoa, orduan eta lehiatuagoa. Azken hamar kilometroetan sartuta lasterketa buruan taldetxo bat baldin badago, edozeinek izan dezake irabazteko aukera. Kipchogeri justu kontrakoa komeni zaio: lasterketa hasieratik gogortzea, beste atletaren batek erbi lanak egitea, multzo handi bat ez egoteko. Izan ere, azken kilometroak taldean egiten badituzte, erritmo aldaketa guztiak kontrolatzeko ardura nagusia bere gain hartu beharko du».\nMuturreko tenperaturak saihestu asmoz, Tokio hiriburutik Japonia iparraldean dagoen Sapporo hirira lekualdatu zuten antolatzaileek maratoia. Sapporoko Odori parkean hiru itzuliko zirkuitua izango dute korrikalariek: «Txapelketa izanik, eta markak hain garrantzitsuak ez direla jakinda, zirkuituak garrantzia apur bat galtzen du. Ez dut uste gogorregia izango denik. Ikusiko dugu baldintza meteorologikoek ere zenbateraino baldintza dezaketen lasterketa; zirkuitua bera baino garrantzitsuagoa izan daitezke».\nBaldintza batzuetan edo besteetan, aurreratzean ere Kipchoge izango da hautagai nagusi. Hala ere, urte batzuk atzera ez bezala, kenyarrak erakutsi du ez dela menderaezina: «2020ko Londresko maratoian hala gertatu zen. Egia da, aurkariek aurrerapauso bat eman baino gehiago, berak huts egin zuela. Hori gertatu aurretik, bazirudien robot bat zela, ez zuelako egun txarrik izaten. Lasterketa lehiatua izango dela uste dut, eta iruditzen zait ez duela erraz irabaziko. Agian, ez dago bere ibilbideko momenturik onenean, baina sasoi onean iristen bada, eta hala izango dela iruditzen zait, oso zaila izango da hari irabaztea».\nSentsazioek ez ezik, emaitzek ere hori erakusten dute. Azken zortzi urteetan bi maratoitan baino ez du kale egin: 2013an bigarren izan zen Berlinen, eta iaz, Londresen, zortzigarren. Guztiak Kipchogeren aurka. Bihar, 07:00etatik aurrera, Japoniako orduan (gauerdia Euskal Herrian).


no – aka igor calzada\nPublicado el 29 junio, 2009 2 febrero, 2021\nHori ez zegoen nere amaren etxean.\nGustora jaten nuen, neska hotzarekin, eta ogitartean, txokolatezko krema hori, goilarakadaz, bata bestearen atzetik.\nTelebistari begirada kentzen ez niolarik.\nEta maisu Debussy, pianoaren gaineko nota jostari eta magikoen jostun.\nOraindik, begiak itxi egiten ditut, ohean nagoela.\nEta guztia desagertzen da.\nGuztia, ez da Gernikako bonbardaketaren osteko harri koxkor bat ere geratzen.\nHorra igotzen gara.\nMikel Laboaren txapel beltza goitik ikusten dugu baita gure amaren sukaldea, eta baita aitak, hondartza eramaten gintuen igande 10am horiek ere.\nHor igotzen hasten gara.\nEskutik zerbaitek fuerte baino fuerteago heldu izan baligu bezala. Indar ezezagun eta bortitzak.\nGutunak eta oroitzapenak hor behean, san juaneko sute batean kixkaliko balira bezala.\nHan goitik garrak ikusten ditugu.\nJada ez da ezer gertatzen.\nDebussy eta gure blue room-a.\nEta gu oraindik,\n«Planeta imaginario» horri bueltak eta bueltak ematen.\nNutella bokadiloa eskutan.\nEta onena zera da:\nEz dugula inoiz hortik jeisteko asmorik.\n«Play it again, Debussy»\nPublicado el 15 marzo, 2009 2 febrero, 2021\nAtlantikoa zeharkatuz, lerrorik gabeko gure\nherrira iritsi naiz. Aireportua zapaltzen dut, zeru urdindun igande egun beautiful batean. Eta Irlandako\nlaukoteak txuri beltzeko bere lerrorik gabeko zerumugara saltoa ematera\nbultzatzen gaitu, beste behin ere. Gure bihotzak urduri eta gure emozioak\nernatuta. Hor dugu, lerrorik gabeko zerumuga ezjakinaren\nmarraren sinfonia: No Line On The Horizon, U2.\nPresaka, ia arnasik hartu gabe, etxeko\negongelan, Boy, October, War,…baina\nbatipat The Unforgettable Fire eta Acthung Baby biniloak lurrean\nbarreiatzen ditut. Eta bozgorailuetan, oso altu, ia gorturik geratzeko moduan,\nBono-ren hitzak eta laukote banaezinaren mundu ezegonkorraren txuri beltzeko\nedertasun emozionalaren oda berria. Gure bihotzetara berriro, bala bat bezala, zerumuga\nurdinetik datorrena, zuzen-zuzenean.\nEta zer aurki genezake diska honetan?\nGakoan, alegia kantuetan barneratu aurretik, lehenik, Anton Corbijn maisuaren\ntxuri beltzezko ikutu minimalaren argazkietan bilduta datorren diska dela esan\nbehar. Itzel Mr. Corbijn. Bigarrenik, Bono-ren hitzak. Zuzenak eta oso kontzeptu metaforiko\ntrinkoarekin. Itzel BonoVox, beste behin ere. Indar, emozio eta baikortasunez blaituta dator U2ren azken hau. Agian\nohar txiki bat, bi kantu muturreko faltan bota ditut: Bata, iluna, Bullet The Blue Sky, Exit, Acrobat, Until\nThe End Of The World,….Bestea, argia, Stay,\nPride, In God’s Country,…. Hala ere, U2 hain talde handia egiten duena, ez da\nsoilik irratian entzungo ditugun hit-ak egitea, baizik, apurketa hori. Eta\nsarri lortu dute Dublindarrek hori. Diska, Achtung\nBaby-ren ostean etorri diren guztien kantu sekuentzia egituraketarekin\ndator. Kantuen ordena ondo aukeratua dago, horrek salbatzen du diska nere\nustetan. Ez nuke esango, mugarria denik. Baina bai, mailari eusten diola.\nPlay! (Anoetako 2005ean gau hartan Bono-ren “bat, bi, hiru,…hamalau” oihua oraindik\nDiska hiru ataletan bana genezake: Lehenengoa, No Line\nOn The Horizon eta Magnificent kantu\nizugarriarekin hasten dena. Bonba bat gure bihotzetan. Hasiera indartsua. Eta\ngu lerrorik gabeko zerumugan. Bigarrena, Moment Of Surrender abesti larroxatik\ndiskaren muinera pasatzen gara, U2ren egungo rock-aren kontzeptura. Korapiloa: Unknown Caller, I’ll Go Crazy…, Get On Your\nBoots, Stand Up Comedy eta Breathe. Hori\nda agian U2ren eskeintza egun. Baina aipagarria, hirugarren atala, Fez eta Cedars\nof Lebanon hegoaldeko latitudeetako ilunabarreko ilargi arabiarraren efektu\nhipnotikoarekin, diska ixteko gure bihotzetan laztana xuxurlatuz.\nGaiak ez dira aldatu, inondik inora: “Denbora hutsala da, ezpaita\nlineala”, “Amodioak bakarrik ahal du marka hori utzi gure bihotzetan”, “Ume\ntxiki bat bezala gara 8 karriletako autopista zeharkatzen”,… U2ek beti, utziko\ngaitu ametsetan. Zerumugan etzanda. Biharamunean, gaueko zalapartan\nPolaroid-ean ateratako gure bizitzaren argazki kongelatuak hozkailuan aurkituko ditugu. Udaberriko zerumugaren\nerrainuekin deskongelatuko ditugunak. Berriro zerotik has gaitezen.\nEz, ez da, 11 urterekin deskubritu nuen U2a. Inondik ere. Nostalgiarik\nez mesedez. Wide Awake in America jartzen dut\netxeratzeko pastilla moduan A sort of Homecoming. Baina ez, ez da War, The Unforgettable Fire eta Achtung\nBaby-k izan ziren mugarri musikalen parekoa honakoa. Baina, agian onena\nzera da: Ez dela mugarriak egiteko momentua. Munduaren aztoramendu eta\naldakortasun honetan U2k txuri beltzeko jarraipen emozionatu eta soseguzko bat\nhelarazi digu. Aurrera egiteko, beti aurrera. Gure bihotza bere lekutik aterako\ndiguna eta gure ardura izango dena, bostekoaren barruan fuerte fuerte gorde.\nEskua itxi. Eta aurrera egitea. Horretarako bakarrik balio badu, ez da gutxi.\nDiska salbatua dago. Eta nere ustez, lortzen du.\nEz da aurrekoen parekoa. Ez du zertan izan behar. Zerumuga batean\negindako diska da. Eta hori du onena. Hitzak eusten diote diskari. Eta kantuen\nsekuentziak ere. Hala ere, gure bizitza zerumugatik\naurrera joaten lagunduko digun diska da. Gure\nbihotzean lerrorik gabeko zerumugan, gu U2ekin eta U2 gurekin, forever.\nMapetan eta zerumugaren lerroek jada zentzurik ote duen gure buruari\ngaldetzen ari garenean, Europa bihurtu daiteke gure zerumuga. Gertuen izango\ndugun kontzertua Bartzelonakoa. Hala ere, laukotearen hometown den Dublin-ekoa duda barik gomendagarriena. Gure lerroa\nmargotu, ikusi eta ospa dezagun, udaberriaren atezuan. Sláinte!\n(BERRIA egunkarian argitaratua 2009ko Martxoan)\nHasi da, bonba. NoLineOnTheHorizon: “Denbora irrelebantea da, ezpaita\nlineala”. Eta arrazoi du. Bigarrena, diskaren benetako harribitxia,\n“Magnificent”. Bai, jaio naiz zurekin egoteko. Amodioak inuxente bihurtzen\ngaitu. Eta hori da “magnificent”. Amodioak bakarrik ahal du marka hori utzi\ngure bihotzetan. Amodioak bakarrik uztartu ditzazke gure bihotzak.\nIntensidade aldaketa, hondartza batean gauez norbaitekin ipod-ean\nentzuteko kantua: “Moment of Surrender”. Besarkatuta, eta hitzik esan gabe,\narimaren erritmoa ilargi beteko udaberriko gauetako hondartza galduetan.\nEntzun. Besterik ez.\nLaugarrena, udaberria dator. Eguzki errainuak, hortzemugan. Eta ez\ndakigu zergatik, korrika hasten gara. Eta ez ezer esan. Korrika egin. Agian,\nhortzemuga honetan, berriro zerotik hasi beharra nora jakin gabe. Oso segurua\nden entzulearentzat kantua ekidin daiteke. Gainontzeko guztientzako, diskaren\narima. Hortzemugatik korrikaldia, hondartzatik abiatuta Atlantikoa aurrean.\nLibre gara edozein lekutan gaudelarik ere. Agian “All That Can´t You Leave Behind” diskaren onenaren jarraipen\nPost-Achtung Baby-ren esentzia. Betiko gure U2.\nBostgarrenik aurrera, diskaren bigarren zatia hasten dela esango nuke.\nOso positiboa oso jostagarria, flirteotik gertuago. Hartuko al dugu kafe bat\nMarrakech edota Pakistan aldean gaurko udaberriko hortzemuga urdin honen pean?\nBehin esan zuen Bono-k, “agian ezin dugu mundua aldatu, baina bai mundua gure barruan”. Agian jada\nmundua aldatzea ezinezkoa dugu, baina gu munduan. Gero gauean mozkortu eta\neroaldi bat biziko dugu.\nSeigarrena. Larunbat gaua. Eta jantzi zure botak! Hortzemuga gorritu\negin da. Eta deabruarekin goaz tabernetara. Gaur gauean botak jarriko ditugu\neta deabruarekin egingo dugu paktua hortzemuga gorriaren pean. Zeinek sinisten\ndu jainkoetan jadanik?\nZazpigarrena. Rock-aren arima eta pausu seguruaz, ekilibristen antzera,\nhortzemugatik, guztia komedia bat denean.\n“Ume txiki bat bezala gara 8 karriletako autopista zeharkatzen”. Eta\nZortzigarrena. Gauaren ostean, Fez-eko hortzemugara goaz. Aldaketa itzela\ndiskoan. Diskaren hirugarren atalean barneratzen gara. The Edge-n gitarra eta riff-en artean. Acrobat, Bullet The Blue Sky,\nExit edota Until The End Of The Wold kantuen U2en alde beltza izan zitekeena.\nDiskak zerbait falta badu, horrelako kantu sakon bat zen, kontrapuntu moduan.\nBederatzigarrena, hortzemugatik, gora goaz. Zerura amets egitera.\nBehean, neguko elur zuria. Elurra zaurien gainean ikusi dezakezu hemendik?\nHamar: Arnasa hartu. Hau hasi besterik ez da\negin. The Edge berriro ere.\nHamaikagarrena, azkena: Diskaren bukaera borobila. Berriro hegoaldera. Lotara goaz, ez soilik lo\negitera. U2ek beti, utziko gaitu ametsetan.


Etxerako, elkarbizitzarako, bakerako. Bidea gara - sindicato ESK sindikatua\n2021 urtarrilak 07\nESK sindikatuak datorren urtarrilaren 9an, beste behin ere, Sare Herritarrak euskal presoen eskubideen alde antolaturiko mobilizazioekin bat egiten du.\nAurten mobilizazio eredu berria izango dugu; Bilbo eta Baionako manifestazio erraldoien ordez mobilizazio aunitz burutuko dira herri eta auzoetan arratsaldeko 17:30tan. Hau, zoritxarrez, berria izango den gauza bakarra izango da. Aldarrikapenak, berriz, zaharrak direlako\nPresoen lokarria askatu\nBakea, elkarbizitza eta konponbidea lortzeko ezinbestekoa da behingoz presoen korapiloa askatzea. Onartezina da sufrimendua baino ez eragiten duen politika penitentziarioak gaur egun mantentzea. Azken aldi honetan, hainbat hurbilketen berri izan dugu. Hurbilketa hauetaz pozten baldin bagara ere, batez ere presoen familia eta lagunentzako suposatzen duenagatik, ESK-k salatzen du hauek nahikoak ez izateaz gain, “hurbilketak” ez direla etxeratzeak, euskal presoak Euskal Herrian egon beharko lirateke, giza eskubideak errespetatuak izan daitezen.\nGuztiok bizi ari garen osasun krisialdia gogorra bezain mingarria izan baldin bada ere egoera askoz okerragoa izan da preso eta hauen senide eta lagunentzako, etxetik urrun, hainbat hilabete bisitarik gabe, horietako askok maite dituzten horiek besarkatu ezinik… Lagun eta senide guztiek pairatu baldin badute egoera hau, dudarik gabe, kaltetuenak txikienak izan dira, askok pasadan urteko martxotik haien gurasoak muxukatu gabe daudelarik.\nPausuak ematen ari baldin badira ere guk argi dugu Madril zein Parisek ausardi gehiagorekin jokatu behar dutela egoera honetatik irtetzeko. Lehen bait lehen 70 urtetik gorako presoak kaleratu behar dira, baita gaixotasun larriak dituztenak, graduen progresioa errealitatea izan behar da, Frantzian betetako zigorren gehitzea eta berehala Euskal Presoak Euskal Herritaratzea ezin bestekoak dira behingoz eszepzioan eta mendekuan oinarritutako politikekin bukatzeko.\nGiza eskubideak aitzakirik gabe errespetatu behar dira, baita presoenak ere; beti diogun bezala eskubide guztiak, pertsona guztientzat, eta, hau gauzatzeko, gu ere bidea izan nahi dugu, bidea gara.\nESK-k, alderdi eta sindikatuekin bat egin du Espainiako Gobernuari eta EAEko eta Nafarroako iritzi publikoari Espainiako Gobernuak euskal presoei aplikatutako…\tIrakurri


Argia Multimedia. Donostiako gazte auziperatuak\n2007ko urria eta abenduan, Donostiako 26 gazte atxilotu zituen Espainiako Polizia Nazionalak. 11 inkomunikatu eta torturatu zituzten, eta horietatik 13 espetxeratuak izan ziren. Sei urteren ostean, Espainiako Auzitegi Nazionalak horietako 15 gazteri ezarritako espetxe zigorra berrikusi du Auzitegi Gorenak. Epaia ateratzear dela elkarrizketatu dute Beñat Apalategi eta Oier Lorentere, euren kasuaz eta bizi duten egoeraz hitz egiteko.\nBideoaren egilea: Topatu.info


Glampina Jaialdian | BIME LIVE\nAurten aprobetxatu urriaren 31tik (osteguna), BIME Live-n glamping indoor-ean geratzeko eta ezagutu BIME City-ren programazioaren inguruan Bilboko hirigunean gertatuko diren kontzertu esklusiboak eta BIME Live-ri probetxu osoa atera festibalaren alboko pabilioi klimatizatuan kokatutako camping urbano honetan, BEC-en bertan. Ezagutu itzazu eskaintzen dizkizugun aukera guztiak eta hautatu zure beharreetara hobetu egokitzen dena. Ez galdu aukera eta festibalaz gozatu modu erosoenean.\nEskuragarri urriaren 31ko (osteguna) 18:00etatik azaroaren 3ko (igandea) 14:00etara arte.\nZalantza mail-a: info@theglamping.com\nKapsula (banakakoal edo bikoitza)\nPertsona 1entzako sarrera + banakako kapsula: 311€ /3 gau\n2 pertsonentzako sarrera + kapsula bikoitza: 474€ /3 gau\nLodiera bikoitzeko koltxoi auto-puzgarriak, banakoak edo bikoitzak, erabiltzaileen nahien arabera (chek in-a egitean zehaztu, bestela banakoak izango dira).\nGosaria (kafea eta fruta)\nEasy Tent Deluxe 2 pertsonentzako\n2 pertsonentzako sarrera + Easy Tent Deluxe: 154€ /3 gau (PROMOZIO prezioa)\nBell Tent delakoen erosotasuna formatu ekonomiko eta pertsonalagora egokitu dugu. Easy Tent dendak, bi lagunentzako gaitasunarekin; ohe puzgarri bat dute erabat jantzita bell tent dendak bezala, finagoak diren arren, ohe bikoitz bat (140cm) edo banako bi ohe (2x70cm) dituzte, eroso eta pribatutasun osoarekin lo egiteko, bi lagunentzat egokitutako prezioan.\nBanako 2 koltxoi puzgarri edo bikoitz bat.\n2 pertsonentzako sarrera + Easy Tent: 84€ /3 gau\nLodiera bikoitzeko banako koltxoi puzgarria.\nSi prefieres llevar tu tienda adquiere tu entrada aquí\nBizkaia ezagutzeko egonaldia aprobetxatu, Guggenheim Museoaren hiria, eskaintza kultural eta gastronomiko handiarekin.


Agertu da — Eibar.ORG | Eibarko peoria\nHemen zaude: Hasiera / Blogak / Garagoittiko Orakulua / Agertu da\nOier Gorosabel 2013/03/08 10:46\nBa, azkenian, astegun buruzuri bateko gabardi inguruan, azaldu da. Ez da tanbor erredoblerik entzun. Baiña, zer esangotsuet, kriston lasaittasuna hartu dot: alfa eta omega, ziklo bat bihar-dan-moduan ixteko faltan nekan piezia agertzia moduan izan da.\nMural hau graffitixak erretratatzeko nere zaletasunan jatorri nagusixa da. Hamen azaldu neban:\n"Pintadak biltzen hastiaren arrazoia, traumatikua izan zan. Ba zeguazen mural pare bat asko gustatzen jatazenak, eta halako baten, egun batetik bestera, desagertu egin ziran udal rodillopian. Hauek ziran, eta orraittiokan, seguru nago bateron batek izango dabela argazkiren bat (abisatzeko mesedez!):\nPeniaren penaz, herriko beste pintada eder batzuekin halakorik ez gertatzea izan zan nere helburua, euren sena pelikula fotografikuan gitxienez gordeaz".\nJavier Martin Lapeyra eibartarrak bere blogian argitaratu dittu Andoni Atxa maisuan argazkixok; murala berak eta bere ikaskidiak egin zeben 1984an. Antza danez, argazki gehixago badittu be, eta argitaratzen dittuanian seguraski muralan detalle gehixago ikusiko diraz.


Ekainak 15 Zodiac - Horoskopoa osoko nortasuna - Zodiako Zeinuak\nNagusia Zodiako Zeinuak Ekainak 15 Zodiac Gemini da - Horoskopoa osoko nortasuna\nEkainak 15 Zodiac Gemini da - Horoskopoa osoko nortasuna\nEkainaren 15eko zodiako zeinua Gemini da.\nSinbolo astrologikoa: Bikiak . Idealitate berdinetara bateratutako bikoiztasuna eta indarrak sinbolizatzen ditu horrek. Eguzkia Gemini dagoenean maiatzaren 21etik ekainaren 20ra bitartean jaiotako pertsonengan eragiten du, hirugarren zodiako zeinua eta horoskopoko lehen gizakiaren ikurra.\nThe Gemini konstelazioa izar distiratsuena Pollux 514 gradu koadrotan banatuta dago Taurus Mendebaldera eta Minbizia Ekialdera artean. Bere latitude ikusgarriak + 90 ° -60 ° bitartekoak dira, hau da, zodiako hamabi konstelazioetako bat besterik ez da.\nKontrako zeinua: Sagitarioa. Astrologian, zodiako zirkuluan edo gurpilean kontrajarritako seinaleak dira eta Gemini kasuan behatzea eta umorea islatzen dira.\nModalitatea: Mugikorra. Ekainaren 15ean jaiotakoen bizitzan zenbat ilusio eta positibotasun dauden eta orokorrean zein errukitsuak diren adierazten du.\nGobernu etxea: Hirugarren etxea . Etxe honek komunikazio guztiak, gizakien arteko elkarrekintzak eta bidaiak kontrolatzen ditu. Bere etxean kokatuta daudenez, geminisek maite dute hitz egitea, jende berria ezagutzea eta horizonteak zabaltzea. Jakina, ez diote inoiz ezetz esaten edozein bidaiatzeko aukerari.\nAginte Organoa: Merkurioa . Planeta honek adorea eta gogo zabala islatzen ditu. Hiztun osagaia ere iradokitzen du. Merkurioak 88 egun behar ditu Eguzkiaren inguruan orbitatzeko, orbita azkarrena izanik.\nElementua: Airea . Hau da ekainaren 15eko zodiako zeinuaren azpian jaiotako pertsonei mesede egiten dien mugikortasun eta hunkidura emozionala. Jendea elkarrekin lotzen duen pertsona atsegina eta malgua iradokitzen du.\nZorioneko eguna: Asteazkena . Merkurioaren gobernupean, egun honek merkataritza eta jakinduria sinbolizatzen ditu. Iradokitzailea da oharkabetuta dauden Gemini bertakoentzat.\nZorioneko zenbakiak: 3, 5, 10, 15, 20.\nInformazio gehiago ekainaren 15eko Zodiac-i buruzko ▼ azpian\nAquarius Man eta Aries Woman epe luzeko bateragarritasuna\nCapricornio batek interesa duela dio\nlibra gizona eta aries emakumea ohean\nzeinua den maiatzaren 3an\nzein da irailaren 17rako seinalea\nzodiako zeinua urtarrilaren 29rako\nirailaren 16rako zodiako zeinua


Euskadiko ikerketa zientifikoa hirukoiztu egin da 10 urtean | Bizkaia Talent\nEuskadiko ikerketa zientifikoa hirukoiztu egin da 10 urtean\nZientziarako Euskal Fundazioak, Ikerbasquek, 2016ko Euskadiko Zientziari buruzko Txosteneko emaitzak aurkeztu ditu. Txostenean, Euskadiko emaitza nagusiak agertzen dira honako arlo hauei dagokienez: ikertzaileen kopurua, zientziaren finantziazioa, emaitza zientifikoak eta transferentzia teknologia. Horretarako, Ikerboost – Zientziaren eta Teknologiaren Euskal Behatokiak monitorizatutako 47 adierazle erabili dira.\nTxosten horren arabera, 2005etik 2015era, euskal ekoizpen zientifikoa hirukoiztu egin da, eta estatuan dugun pisu erlatiboa 2,6 puntu portzentual hazi da. Hori dela eta, estatuko guztizkoaren %6,55ekoa da gaur egun, bertan biztanleen %4,5 bakarrik bizi arren.\nHorrez gain, bere BPGd-ren %2 baino gehiago I+Gko jardueretan inbertitu zuen autonomia-erkidego bakarra da Euskadi. Gastu horren %14,95 oinarrizko ikerketarako erabiltzen da. Lehen aldiz, gainera, 12.000 ikertzaileko kopurua gainditu da Euskadin, eta, euretatik, %35 emakumeak dira.\nEkoizpen zientifiko horren jatorriari dagokionez, %60 unibertsitateetan eta, batez ere, EHUn sortzen da; ondoren, osasun-arloan edo zentro teknologikoetan, azken urteotan eragile berriak agertu diren arren; esate baterako, Bikaintasuna Ikertzeko Euskal Zentroak (BERC) edo Ikerketa Kooperatiborako Zentroak (CIC). Izan ere, guztizkoaren %17 dira gaur egun.\nGaur egun, Ikerbasquek 31 herrialdetako 206 ikertzaile ditu kontratatuta, eta unibertsitateetan eta I+Gko euskal zentroetan ari dira lanean.\nIkertzaile horietatik, bederatzi “Research professor” deialdiaren bidez sartu dira, eta nazioarteko esperientzia handia eta lidergorako gaitasuna dituzten ikertzaile sendotuak ditu helburu.\nHorren adierazgarri, ikertzaile etorri berri batzuk zuzendari zientifiko moduan sartu dira, edo ERC Grants lortu dute, ikerketa zientifikorako laguntza europar handiena, alegia.\nIndicator 1 Researchers (Full Time Equivalent) as a percentage of the active population. (SOURCE: EUROSTAT)\nBeste hamaikak “Research fellow” programaren bidez sartu dira. Ekimen hori, hain zuzen ere, modu berezian diseinatu da, zenbait jakitate-adarretako eta 40 urtetik beherako adituak Euskadira erakartzeko eta berton geratzeko eta, horrela, zientzialarien zein ikertzaileen “harrobia” sortzeko.


Uribe: “Baloirik ez entrenatzeko, eta pase imaginarioak ematen genituen” - Durango - Anboto.org\nDurango Rugby Taldea 1986-87 denboraldian sortu zuten. Elorrion bazegoen taldea ordurako, eta han zebiltzan durangar batzuk hasi ziren kontua mugitzen. “Hor sortu zen txispa, Iñaki Barrenetxea, Rikar Aragon eta halako jendeagaz”, gogoratu dute sorrerako taldeko Iñigo Camarerok eta Iñaki Uribek.\nEurentzat bientzat kirol “ezezaguna” zen. “Telebistan bost nazioetako partiduak ikustetik baino ez genuen ezagutzen”, dio Camarerok. Alpino tabernan batu ohi ziren; han, errugbi talde berrian izen-emateko zerrenda zegoen, eta izena eman genuen. Ez ziren bakarrak. 20-25 bat laguneko taldea osatu zuten.\nGarai hartan, “ilusioa” izan zuten traba denak gainditzeko botika. “Hasieran ez genuekan ezer, ezta baloirik ere”, gogoratu du Uribek. “Bereziganera joaten ginen entrenatzera, eta han ibiltzen ginen, elkarri pase imaginarioak ematen”. Orduan ez zuten errugbi-zelairik ere. Beraz, partidu egunetan nomadak ziren: Garaizar, Iurretako Larrakozelaia, Arriaundi, Derioko seminarioa… “Arriaundin zelai bat zegoen. Argindarra sortzeko sorgailu zahar bat zeukan, eta biradera bati eragin behar genion. Neguan, kostatzen zitzaion arrankatzea. Beraz, bata bestearen atzean jarri eta txandatu egiten ginen biraderari eragiteko”, Uriberen esanetan. Larrakozelaia futbol-zelaia zen, eta beraiek egindako ateak muntatzen eta desmuntatzen zituzten partiduak hasi aurretik eta amaitu ostean. “Errugbian hirugarren denbora dagoela? Guk laugarren eta bosgarren denborak ere bagenituen”, dio Camarerok. Deriokoa ere ez zen paradisua, “zuloz betetako zorua eta bigarren mundu gerrakoak ziruditen dutxak” zituen.\nDRTren ekonomiari laguntzeko, hainbat ekintza egiten zituzten. Goienkaleko eta Santa Anako jaiak antolatu zituzten urte batzuetan. Txosnak ere jartzen zituzten. Gaur egungo Rugby Taberna txosna edo lokal bat izan zen taberna bihurtu aurretik. Kluba eratu eta urte gutxira sortu zen taberna. “Uste genuen inportantea zela batzeko eta errugbi giroa bizitzeko gune propio bat izatea”, azaldu dute.\nKlubaren sorreran zein harrezkero, Juan Mari Iriondo Txapok eta Jose Ignacio Azurmendi Txusmenek, besteak beste, egindako lana goraipatu dute. “Hor egon dira beti, orduan eta orain ere bai”.


Izan ere, egoera horrek ezustean harrapatu gintuen arren, liburutegietatik erreakzionatzeko gai izan ginen eta etxetik hasi ginen lanean, eLiburutegia plataformaren bidez zerbitzu digitaletara itzuliz. Agian, egoera horrek agerian utzi ditu gure zerbitzuaren puntu ahul batzuk, baina, hala ere, erreakzionatzen jakin dugu, eta, bigarren astetik aurrera, #bibliotecasencasa hastag-arekin, sare sozialak hainbat gomendio eta proposamenez bete dira, hala nola, irakurketa-gomendio eta -proposamenez, filmez, ipuin-kontalariez, Internet bidezko literatura-solasaldiez…azken finean, liburutegiek, gure publikoa dagoen tokira iristeko, eskaintzen ditugun zerbitzuek espazio fisikoa gainditzen dutela erakutsi dugu.\nEta ia konturatu gabe, telelanari eta gure zerbitzu digitalen antolaketari nola egokitu aztertzen ari garela, laster liburutegiak berriro irekiko direla jakinarazi digute.\nOraingoan, hobeto erreakzionatu dugu, eta lantalde bat sortu da: "Covid19 eta liburutegiak", errealitate berriak ekarriko dizkigun eskakizunetarako prestatzen saiatzeko. 50 bat liburutegik parte hartzen dute, eta Liburutegi Zerbitzuko langileekin batera, liburutegiak laster irekiko direnez, gure zerbitzuak egokitzeko eta/edo hobetzeko kontuan hartu behar diren urratsei buruz hausnartzen ari dira.\nGure buruari egin behar diogun lehenengo galderetako bat da, zalantzarik gabe: nola iristen gara gure komunitateko pertsonengana?\n- Liburutegietara etortzen direlako ezagutzen gaituztenei buruz, ba al ditugu haien datuak haiekin harremanetan jartzeko?\nAste luze hauetan zehar, eLiburutegia erabiltzeko gakoak eskatzeko 7000 mezu baino gehiago jaso dira. Horietatik 1200 sareko liburutegietan lehen aldiz alta emateko ziren, kopuru handi bati posta elektronikoa falta zitzaion edo ez zeukaten aktibatuta, ezinbestekoa jakinarazpenak jasotzeko edo filmak ikusteko modua dela kontuan izaten badugu. Gainerako mezuek, berriz, eLiburutegian sartzeko gakoak eskatzen zituzten. Horregatik, lehenengo gomendioa bazkideen fitxategia berrikustea litzateke, ez bakarrik funtsezkoa delako zerbitzu digitaletarako, baizik eta oso beharrezkoa delako liburutegietan antolatzen diren aurrez aurreko zerbitzuak ezagutarazteko ere.\n- Liburutegietara etortzen ez direlako ezagutzen ez gaituztenei dagokienez, kontuan izan behar dugu sare sozialen bidez irits gaitezkeela liburutegietara; baina nola jar daitezke harremanetan liburutegiekin? Badugu blogik edo sare-profilik? Erraz aurkitzen dute gure telefonoa, gure WhatssApp-a, gure helbide elektronikoa? Komeni da gure webgune edo profil digitaletan sartzea eta erabiltzailearen esperientziatik ikustea irisgarritasuna hobetu behar dugun.\nAgian, geure buruari galdera bat egin beharko diogu, konfinamenduaren emaitzak ikusiz gero, jarraituko ditugu bazkide berrien altak ematen Interneten bidez?


Moda ala etorkizuna? - Oreka IT - Alea.eus\nZergatik ari da desagertzen mugikor berrietan aurikularretarako ohiko sarrera? Oraindik ikusgai dago zenbait mugikorretan, baina adituek esaten dute gero eta gehiago nabarituko dugula aldaketa. Hala ere, ziur batzuk oraindik ez direla konturatu ere egin. Niri, hurrengo galderak etortzen zaizkit burura. Aldaketa honekin aurikular garestiagoak erosi beharko ditut? Mugikor arinagoak egingo dituzte? Laster desagertuko den moda besterik ez al da izango? Kable gehiago eraman beharko ditut? Ezingo ditut nire oraingo aurikularrak erabili?\nDuela urte batzuk, mugikorrak erabiltzen hasi ginenean, marka bakoitzak bere aurikularrak zituen eta mugikorrek horientzako sarrera propioa zeukaten. Honek garrantzizko arazo bat zekarren, zure mugikorrean aurikular mota bakarra erabili zenezakeela, markak egindakoak hain zuzen ere; baina ia erabiltzen ez zirenez, berdin zuen.\nGaur egungo mugikorretan ezagutzen dugun konektore arrunta (3.5mm-ko jack-a), gutxi-gora-behera smartphone-ekin iritsi zen, hauen memoriak handitzen hasi zirenean. Edozein dendatan aurikular batzuk erosi eta gure telebistan, MP3-an, kontsolan... sartzeaz gain, mugikorrean geneukan musika entzuteko ere erabili genitzakeen.\nHasieran esan dugun moduan, azken denboraldian Internetetik esaten da ez dela asko falta konektore hauek mugikorretatik desagertzeko eta jadanik adibide batzuk ikus ditzakegu merkatuan. Horrela baldin bada, abantaila handiak ekarriko ditu, baina desabantailak ere.\nAbantailekin hasteko, kablerik gabeko tresnekin erosotasun handia irabazten da: telebistak urruneko kontrolarekin edo internet-ak WiFiarekin irabazi zuen moduan. Horregatik ari dira pixkanaka kableak gailu guztietatik desagertzen. Mugikorrak gainera arinagoak izango dira, sarrera horrek hartzen zuen lekua ez baita beharrezkoa izango, eta osagaiak handitzeko edo berriak sartzeko erabili ahalko baita. Azkenik, sakelakoa bustitzen denean, berriz ere martxan jartzea errazago izango dugu; konektore hau, gailua uretatik babesteko zailtasun gehien jartzen dituena izanik.\nBestalde, kablerik gabeko aurikularrak garestiagoak izateaz gain, galtzeko arrisku gehiago ere badaukate eta oso ondo funtzionatzen duen konektorea, 3.5mm-ko jack-a, erabiltzeari utzi beharko diogu.\nErabiltzaile batzuen arabera, hau moda bat da eta moda guztiak bezala, laster ahaztuko da. Beraz, haien ustez, mugikor gehienak dauden bezala geratuko dira, eta ohiko aurikularren sarrerarekin ekoizten jarraituko dituzte.\nNire ustez, aldiz, denbora gutxi barru ez ditugu sarrera hori daukaten mugikorrak merkatuan gehiago aurkituko, eta beraz, jendea kablerik gabeko aurikularrak erabiltzera ohituko da. Horrek eragingo du prezioak merketzea. Gainera, egunero aurikularrak erabiltzen ditugunok erosotasun handia nabarituko dugu poltsikoan kable bat gutxiago eramanda eta bide batez, etorkizunetik gertuago izango gara.


Informazioa – Curso online Auxiliar de Biblioteca\nInformazioa bilatzeko, aukeratzeko, katalogatzeko, sailkatzeko eta antolatzeko profesional espezialistak trebatzea da helburu orokorra.\nPraktika katalografikoan eta bibliotekonomia ezagupenetan sakontzen interesa duen oro, edo informazioaren kudeaketarako enpresa baten lan egin nahi duena. Ikastaroa, katalogazioa, antolamendua eta Liburutegi baten bildumak eskatzen duen metodologia eta kontzeptuen inguruan birziklapen profesionala behar dutenei zuzentzen da ere.\nParte hartzaileek, on line bidez soilik lor daitezkeen baliabideen bidez, ezagupenak jaso eta esperientziak biziko dituzte: multimedia materiala, liburuak, ariketak etab. Era berean, proposatzen diren ariketa eta eztabaidetan parte hartzea dinamizatzen eta monitorizatzen da.\nIkasleak, pasahitz bidez, ikastaroaren webgunera sarrera du, non, hurrengoa egin dezaken:\nIkastaroaren teoria azaltzen duen materialetara sartu (apunteak, aurkezpenak etab.).\nMaterial osagarria kontsultatu (estekak, bibliografia, albisteak, etab.).\nIrakasleari, zalantzak, era pribatuan ala publikoan zuzendu.\nProgramako parte-hartzaileek proposatzen dituzten eztabaidetan parte hartu.\nBibliotekonomian sakontzeko interesa duten arlo ezberdinetako profesionalek osatzen duten lan-komunitate sendo bat sortu, benetako sare-soziala lortuz.\nBestalde, ikasleak, ikastaroaren irakasle-laguntzaileak emandako zerbitzu zuzen, pertsonalizatu eta etengabea izango du. Ikastaroari ahalik eta probetxurik handiena ateratzeko, irakasle-laguntzaile honek lagunduko dio.\nOnline atala osatzeko, irakasleak eta ikasleek topaketa digitalak egingo dituzte bideokonferentzia bidez, online tutoretza gisa (gomendagarriak izango lirateke, baina ez derrigorrezkoak), 16:30etatik 18:00etara. Saio hauetara etortzea gomendatzen bada ere, ez da nahitaezkoa. Egunak hurrengoak izango dira:\n2022ko urtarrilak 28.\n2022ko otsailak 25.\n2022ko martxoak 25.\n2022ko apirilak 29.\n2022ko maiatzak 20.\nEbaluazioa: Ebaluazioa etengabekoa da, beraz, modulo bakoitzeko ariketa praktikoak ebatzi eta ikastaroan proposatzen diren mintegi eta eztabaidarako foroetan parte hartzea eskatzen da.\nIkastaro hau jarraitzeko ikasleak behar dituen baldintza teknikoak gutxienekoak dira, alegia, internetera sartzeko behar dituenak dira.\nIkastaroak ezagupen teoriko eta praktikoak uztartzen ditu (gero eta zailagoak diren ariketa praktikoak ebatzi, monografien katalogazioa).\nAtal teorikoa (20 ordu)\nLiburutegi kontzeptua eta tipologiak. Liburutegiaren hedadura eta hedapen kulturala Liburutegi publikoetan.\nBilduma, eraketa, garapena eta mantentze-lanak.\nBildumaren tratamendua. Liburuaren prozesu teknikoa.\nKatalogoa Liburutegian. Kontzeptua, funtzioak eta tipologia.\nErabiltzaileak. Erabiltzaileentzat zerbitzuak. Erabiltzaileen trebakuntza.\nAtal praktikoa (100 ordu)\nErregela katalografikoak. Monografien katalogazio praktikoa (literatura, liburu teknikoak, biltzarrak, lege-testuak, etab.) (ikasleak, Katalogaziorako Erregelak jarraitu beharko ditu, 1999ko berrazterketaren edizioaren edozein berrinprimatze erabili beharko du).\nFitxa bibliografikoa. Bere elementuak eta tipologia.\nSarrera-hitzen aukeraketa. Sarrera-hitz nagusiak eta bigarren mailakoak.\nGoiburuaren forma. Pertsona, erakunde, biltzarren goiburuak.\nIzenburu hautatuak. Izenburu hautatuak zentzu hertsian. Izenburu hautatu kolektibo artifizialak.\nBiltzarrak, batzarrak, etab.\nGai-sarrerak (Liburutegi Publikoetarako 2. ed. berrik., materia gai sarreren zerrenda).\nErabilerarako arauak eta oinarrizko printzipioak.\nGoiburuen formak eta egitura.\nSailkapen Hamartar Unibertsala, SHU (UNE 50001:2015 araua)\nPrintzipio eta ezaugarri orokorrak.\nDeskribapena eta egitura. Taula nagusiak.\nSHUaren sintaxia. Zeinuak eta ikurrak.\nTaula osagarriak. Banaketa osagarri arrunt eta apartekoa eta banaketa osagarri arrunt eratorriak. Osagarri berezien banaketak.\nMARC 21 Formatua\nMARC Formatua. Hastapenak.\nEremuak, adierazleak eta azpieremuen kodeak.\n017, 020, 024, 041, 080 eremuak.\nSarrera nagusiarekin zerikusia duten eremuak: 100, 110, 111, 130.\nIzenburuarekin zerikusia duten eremuak: 240, 243, 245 eta 246.\nEdizioarekin, argitalpenarekin eta banaketarekin, eta deskribapen fisikoarekin zerikusia duten eremuak: 250, 260 y 300.\nSerieari buruzko eremuak: 490 eta 800, 810, 811, 830.\nOharrei buruzko eremuak.\nGai-sarrerari buruzko eremuak: 600, 610, 611, 630, 650 eta 651.\nPertsonen, erakundeen, biltzarren izenburu hautatu eta aldaeren, bigarren mailako sarrerekin zerikusia duten eremuak: 700, 710, 711, 730, 740.\nOhiko lan erritmoa: gutxi gorabehera, astean 5 ordu.\n2021eko azaroak 29.\n2022ko ekainak 13.


«Norabide aldaketarekin, bukaeran, indarrak eta trebetasunak garrantzi gehiago izango dute» | Kirolak | IRRATIA\n2022 EKA. 11 - 06:45h\nT3T mendi lasterketako antolatzaile taldeko kidea\n«Norabide aldaketarekin, bukaeran, indarrak eta trebetasunak garrantzi gehiago izango dute»\nIgande honetan Tolosaldeko Hiru Tontorrak mendi lasterketa lehiatuko da. Aurtengoa, gainera, berritasunekin dator, ibilbidea atzekoz aurrera jarri baitute. Iñaki Insausti antolatzaile taldeko kideak NAIZ Irratian adierazi du aldaketaren funtsa lasterketari beste buelta bat ematea izan dela\nIñaki Insausti, eskuinean, erdian Robert Pkemboi eta Matthew Kiptanui keniarrak dituela. (NAIZ)\nZegama-Aizkorri mendi maratoiak duela pare bat aste sortu zuen giroaren ostean, Tolosaldean antzerako grina espero da igande honetan. Tolosaldeko Hiru Tontorrak (T3T) lehiatuko da –Erroizpe, Uzturre eta Ernio tontorrak igoko dituzte–, baita T2T ere, eta antolatzaileak eguna iristeko gogotsu daude, baita «urduri» ere, «gauza guztiak lotu behar baitira denak ondo funtziona dezan», Iñaki Insausti antolatzaile taldeko kideak NAIZ Irratian emandako elkarrizketan zehaztu legez. Modu honetan, antolakuntza taldetik lasterketa ondo atera dadin lanean ibiltzen diren 200 bolondresei «eskerrak» nahi izan dizkie: «Izan ditzakezu munduko diru guztia eta baliabide handienak baina pertsonak ez badaude lan taldeetan, alper alperrik da».\nPasa den urtean egin ahal izan zen lasterketa, neurri murriztaileekin. Aurtengoak badirudi normaltasun itxura gehiago izango duela, ezta?\nBai eta gainera, ausartuko nintzateke esatera erabatekoa izango dela. Araudiak begiratzen egon ginen aurreko urtean eta egun ez daude goitik datozen neurririk. Beti ezagutu izan ditugun mendi lasterketa horietako batez gozatzeko aukera izango dugu.\nAurtengo edizioa berrikuntzekin dator, norabidea aldatu diezue. T3T-an Ernion zen lehen igoera, aurtengoan azkena izango da. T2Tan, aldiz, lehendabizi Erroizpe igo beharko dute.\nBai, 7 urte eta gero pentsatu genuen gure lasterketak merezi zuela aldaketaren bat. AEBtan ez daude errotuta mendi lasterketak baina badaude zenbait lasterketa famatu hori egiten dutela, bi urtez behin norabide aldaketa bat. Eta esan genuen, zergatik ez gurean aurten norabidea aldatzea? Ea zer gertatzen den. Jendearen ahoz ahokoa ezagututa, oso feedback positiboa jaso dugu. Lasterketa leku berean da, ordua ere berdina baina ibilbidea da ezberdina. Hasiera puntu bat izan daiteke.\n«Beti ezagutu izan ditugun mendi lasterketa horietako batez gozatzeko aukera izango dugu»\nAldaketa hau aldatzeagatik egin duzue edo badauka beste arrazoiren bat?\nGogortasuna eta horrelako hitzak gure artean ez zen aipatzen, gero ikusi dugu gogorragoa izango dela amaiera. Gehiago izan da lasterkariak jokoz kanpo harrapatzeko, beste buelta bat eman lasterketari eta Zelatun ere bada puntu garrantzitsua asteburuetan, eta beste giro bat bilatzeko asmoz, beste bizipen batzuk. Lasterketa erabat aldatzen da, ze mendiagoa da Ernio Erroizpe baino eta bukaeran, indarrak eta trebetasunak garrantzi gehiago izango dute.\nIzen handiko korrikalariak espero al dira?\nBai, jada bolo dabil keniarrak datozela, Robert Pkemboi eta Matthew Kiptanui. Skyrunner Kenia proiektuko partaide dira, Zegama Aizkorrin bosgarren eta bederatzigarren amaitu zuten, asfaltoko korrikalari bikainak dira eta beraien bizitzako apostua egin dute azkenengo urtean mendi lasterketetan buru belarri aritzeko. Guztien gainetik hauek leudeke gizonezkoetan. Gero, emakumezkoetan, urte askotan etorri bezala, Aitziber Ibarbia zizurkildarra eta Maddi Mujika elgoibartarra izango lirateke T3T maratoian izen esanguratsuenak.\nPentsatzen dut ariko zaretela eguraldi iragarpenari begira. Ez dago aparteko berorik iragarrita ezta euriterik ere.\nMuturreko berorik ez dago iragarrita, ekaitzik ere ez. Baina une batzuetan badirudi ekaitz elektrikoa izan daitekeela eta horrek gehiago arduratzen gaitu. Baina hain dago aldakor, egunero eta orduro begira gabiltzala. Iazko berorik ez den bitartean, uste dut denok gustora egongo garela.\nPasa den urtean lasterketa streaming bidez ikusteko aukera izan zen. Aurten egongo al da aukerarik?\nEz, aurten ez. Gure artean aritu ginen baloratzen eta horrek antolaketa bat eskatzen du. Pertsona batzuk lau bat ordutan horretan aritzea suposatzen du eta nahiago izan genuen indarrak beste puntu batzuetan jarri. Berritasun modura, aurten sare sozialetan bai joango gara argitaratzen maiztasun handiagoarekin. Aurtengoan badago lantalde txiki bat helmugan bertan eta ahalik eta gehien eguneratzen joango da.\n«Beti esaten digute, eta agian hau da gure buruari loreak botatzea, igartzen dela antolakuntzan gabiltzanok korrikalariak garela. Badirudi formularekin asmatzen dugula»\nAurtengo ediziotik harago, nola baloratzen duzue lasterketa izaten ari den bilakaera?\nPrentsaurrekoan adierazi genuen bezala, 2005. urtean abiatu ginen nahigabean, guretzat entrenatzeko ibiltzen genuen ibilbide batean eta bat-batean handik urte batzuetara Euskadiko txapelketa antolatu genuen. Egun, Keniako lasterkariekin hitz egiten ari gara, Euskal Herrian punta-puntan dabiltzan asko ere etorriko dira eta korrikalariek diote gustora daudela. Beti esaten digute, eta agian hau da gure buruari loreak botatzea, igartzen dela antolakuntzan gabiltzanok korrikalariak garela. Badirudi formularekin asmatzen dugula eta denon elkarlana atsegina izan daitekeela. Hori izan daiteke urte hauetako pizgarri edo funts nagusia.\nKorrikalariek beraiek badiote, zerbaitengatik izango da.\nBai, ekarri ditzakezu korrikalari onak, baina 800 dortsaletatik 750 izango dira benetan urtero-urtero etorriko direnak eta horiek ondo zaindu behar dituzu. Horiek gustora baldin badaude, gu ere bai. Haiek esango dute Tolosan badagoela lasterketa bat, halakoa eta bestelakoa dena eta abar kontu, eta ahoz ahoko hori da propagandarik onena.


9 de Julio de 2018 a las 15:22\na) Sarrera Aurkezpen jolas bat egin Tailerraren helburuak azaldu\nb) Bakarkako ariketa\nBakoitzak orri batean bere kolektiboan txarto, deserosoa, gutxietsituta, mexprezatuta... noiz sentitu egin den idatzi, eta baita zergatia ere. Ondoren, guztiak anonimoki jaso eta kide bakoitzari aldtuan irakurtzeko bat banatuko zaio.\nd) Talde txikiko ariketa 1. Galdera pizgarriak botako ditugu ronda ireki baten denon ekarpenak jasotzeko ◦ Nolakoa da orokorrean Ernaiko militante bat? Zein ezaugarri ditu? ◦ Ba al dago militante eredu idealik? Zein ezaugarri ditu militante ideal horrek? Zein ezaugarri baloratzen dira militantzia eredu horretan? 2. Pensatu zerrendatu diren ezaugarri horiek orokorrean nori egokitzen zaizkien. 3. Nolakoak izan beharko lirateke orokorrean Ernaiko militanteak? Lehenengo galderan aipatu den gaur egungo eredu horrekin alderatuta zein ezaugarri indartu, gehitu edo saihestu behar ditugu?\nOstean guztia plenarioan komunean jarriko dugu eta horma paper batean jasotzen joango gara.\ne) Talde handiko gogoeta\nAtera diren gogoeta guzti horiek zein lotura dute ZAINTZArekin? Zer da kidea zaintzea? Eta taldea zaintzea? Zer da proiektua zaintzea? Nola orekatzen da hiru eremu horien zaintza?\nNola ekidin ditzakegu identifikatu ditugun desorekak? Zein dinamika, tresna edo mekanismo behar ditugu egoera horiek ekiditeko edo kudeatzeko?\nRonda pasa itxia: Zein giro egon da? Nolakoan izan da parte hartzea? Eta metodologia? Asetu dira espektatibak? Zertaz jarraitu behar dugu gogoetatzen?


Gaztemundu 2014: "Diasporako dantzari onenek hemengoei enbidiarik ez diete, maila oso ona dute" — dantzan.eus\nHemen zaude: Hasiera › Hemeroteka › Gaztemundu 2014: "Diasporako dantzari onenek hemengoei enbidiarik ez diete, maila oso ona dute"\nGaztemundu 2014: "Diasporako dantzari onenek hemengoei enbidiarik ez diete, maila oso ona dute"\nHorrela dio Oier Araolazak, 2014ko Gaztemundu programako koordinazioaren ardura izan duen dantzari, aditu eta irakasleak. "Diasporako dantzarien maila hemengoaren berdintsua da; badira oso onak, erdipurdizkoak eta justutxoak. Hain zuzen ere, hemengo taldeetan gertatzen den bezala". Halarik ere, maila oso ona dutenek Euskal Herrian aritzen diren onenen parekoak direla dio. Aurten, Gaztemundu ikastaroak iraun dituen bi astetan "informazio zaparrada" jaso omen dute dantzariek, "hemengoek ere ez daukagun ikasteko aukera trinkoa izan dute".\nAmaitu da 2014ko Gaztemundu eta antolatzaile zein ikasleak pozik agertu dira bertan bizi eta ikasitakoarekin. "Ikastaroaren balioespena oso baikorra da, ikasleak oso pozik ikusi ditugu eta Oier Araolazak eta irakasleek egin duten lana itzela izan dela baieztatu digute", azaldu dio EuskalKultura.com-i Kanpoan den Euskal Komunitatearentzako zuzendari Asier Vallejo Itsasok.\nUztailaren 6tik 20ra izan dira Euskal Herrian Gaztemundu 2014ko 25 partaideaki, Diasporako dantza taldeetako zuzendari eta dantza trebatzaileak. Bi aste horietan dantzari buruzko ikastaro trinkoa, anitza eta zabala jaso dute, "informazio zaparrada", Araolazaren esanetan. "Aukera paregabea izan dute", gehitu du Araolazak EuskalKultura.com-ekin solasean, "hemengoek ere ez daukaguna, ikastaroan ikasi duten guztia ikasteko urteak beharko lirateke eta". Hori dela eta ikastaroko klaseak Euskal Herriko dantzariei ere irekiak izan dira, horrela bidenabar hango eta hemengo dantzarien artean harreman sarea sortzeko asmoz.\n[Gaztemundu 2014ko klase bat (argazkia Dantza.com)]\nBi aste horietan dantzari buruzko ikastaro trinkoa, anitza eta zabala jaso dute, "informazio zaparrada", Araolazaren esanetan. Ikastaroak Euskal Herriko dantza molde desberdinak landu ditu eta hainbat lekutan aritu dira ikasleak, bertako dantza taldeetako kideak zuzendari: Ander Abuin lesakarrak Lesakako dantzak; Jon Iruretagoiena eta Claude Iruretagoienak Lapurdi, Nafarroa Beherea eta Zuberoako dantzak; Argia dantzari taldeko dantza-maisu taldeak --Fernando Aristizabal, Iñaki Arregi, Jexux Larrea eta Jokin Otamendi-- Gipuzkoako tradizioa; Josu Garatek eta Oier Araolazak Gipuzkoako ezpata-dantza; Jon Fernandezek eta Amagoia Egiluzek Arabako dantzak...\n[Jauzi! Ikastaro praktikoan maila ona erakutsi zuten dantzariek (argazkia Dantzan.com)]\nOier Arazolak ikastaroaren egunez eguneko kronika jaso du Dantzan.com webgunean. Bertan jaso du ere aurtengo Gaztemunduko pasarte deigarri bat. Uztailaren 9an Lehendakariak harrera egin zien Gaztemunduko partaideei, eta Lehendakaritzako patioan dantzariek soka-dantza dantzatu zuten.\n[Soka-dantza Lehenkaritzan, ikusle Maria Angeles Elorza, Kanpo Harremanetarako idazkari nagusia, Iñigo Urkullu Lehendakaria eta haren emazte Lucia Arieta-Arunabeña, eta Asier Vallejo Itsaso, Kanpoan den Euskal Komunitatearentzat zuzendaria (argazkia Dantzan.com)]\nUrduri ziren gazteak, ikastaroa hasi berriak, Araolazaren esanetan. Saio amaitu eta zur eta lur gelditu ziren denak: Iñigo Urkulluk txistua eta danbolina hartzeko baimena eskatu zion Jose Migel Laskurain musikariari eta, hara non, "Ikusi Mendizaleak" kantua jotzen hasi zen.\n[Gaztemunduko ikasleek kantuan eta txaloka lagundu zioten Urkullu lehendakariari (argazkia Dantza.com)]\nAraolazak kronikan jaso zuen unea: "Txistua eta danbolina jotzen urte asko aritua da Lehendakaria, eta ez duela ahaztu erakutsi du. Baina jarraian solasean aritu gara, eta jotzeaz gain, txistua, dantza eta euskal folklorearen alorra interes handiz jarraitzen duela frogatu ahal izan dugu".\nIkastaroa amaituta, orain dator erronkarik handiena: horiek guztiak gogoan hartzea eta euskal etxeetan irakastea. "Ikastaroa bukatu ordez, bigarren fasea hasi dela esan diegu. Eta badakite Dantzan.com-en (dantzari buruzko webgune eta komunitatea) aholkularitza eskaintzen diegula dantza taldeei, eta orain elkar ezagutzen dugula aprobetxatuz, zerbitzu hori baliatuko dugula espero dugu", agertu du Araolazak.\nEzpatadantza ikasten, Josu Garate eta Oier Araolaza irakasle (argazkia Dantzan.com)


Lauaxeta Ikastola, Eskola Iraunkorraren Ziurtagiriaren barriztapena bideratuz\nEskola Iraunkorraren Ziurtagiria, Agenda 21 Eskola programa 5 urtez garatu ondoren, boluntarioki Eskola Iraunkorraren akreditaziora aurkezten diran ikastetxeei emoten jaken aintzatespena dogu. Ziurtagiri honek, kanpo auditoria bat pasatzea suposatzen dau, ikasle, familia eta irakaslez osoturiko lantalde baten eskutik.\nMugikortasunaren kudeaketa, Lauaxeta Ikastolan\nMugikortasun jasangarriak “norbanakoak eta gizarteak edozein ekintza eremutara iristeko daukazan beharrizanak segurtasunez asetu eta gizaki guztien eta ekosistemen osasuna baldintzatzen ez dauan” planteamendu bat suposatzen dau. Garraioari dagokionean, jasangarritasunak, gizartearen momentuko eta etorkizuneko ongizatearengan eragin zuzena dauka.\nLauaxeta Ikastolan mugikortasun jasangarri baten aldeko plana definituta daukagu, ildo honetatik bideratzen bait dogu gure garraioaren kudeaketa. Jakin nahi zelan?


Etxezaina | Iritzia | Berria\nErdian eraikina, Hendaian, izenak dioen hori bera da funtsean, hondartzaren eta Txingudiko badiaren arteko tartean, erdi parean-edo, dagoen apartamentu saila. Klase sozial ertaineko turistei plazer emateko pentsatua, bizitoki izenik ere zukeen mereziko altxatu zutenean, duela 40 urte pasatxo. Hura, ezer izatekotan, udatiarren lekua zen, uztail-abuztuko oporrak Belle Epoque-ko aberatsen kutsuan igarotzeko egoitza, garai hartako etxeei aitor zaien dotorezia eskas izanagatik ere. Munta handiko baliabideak eman zitzaizkion sortze beretik: garaje itxiak, bizikleten gela, sotoan biltegiak, ezkaratz eta eskailburu zabalak, zaborra husteko toboganak (hori ere ahaleginik minimoenean eta kasik etxetik atera gabe egin ahal izateko), eta jakina, etxezaina, besteren kakak garbitu, elkarbizitzarako arauak gogorarazi eta era guztietako nahasmenak konponduko zituen neskamea, apartamentu-jabeei laguntza emateko beti prestu behar zuena, izan egun buruzuri edo jaiegun handi. Neguan, berriz, turistek nor bere habiara saldoan emigratutakoan, surrealismo zantzuak hartuko zituen: inor babesteko lanik ez duen gotorlekuarena, aterpetzeko sortu ez den etxearena, betoizko mamuarena.\nAzken urteetako gorabeherek bestelakotu egin dute Erdian egoitza. Krisiak fauna mudarazi zuen, Hego Euskal Herriko apartamentu-jabeak atzera igorri eta frantziarrak, ekonomikoki ahaltsuagoak, are eta gehiago erakarri. Urte osoko funtzionaltasuna ere irabazi zuen, etxebizitzaren jatorrizko zentzua ere hartu zuela, alegia, zahar erretiratuak apartamentu-saileko biztanle finko bilakatzen hasi baitziren apurka-apurka. Bakantzetarako egokitasuna baino gehiago, zahartzaro erosoa igarotzeko arrazoiak aurkitu zizkioten Erdian egoitzari eta gisakoei, metro gutxiko ratioan den-dena izanik eskura, lasaitasunaz edo negu-giro epelagoaz gainera. Batetik, dendak, farmazia, erizain kabinetak eta bestelako zerbitzuak. Baina batez ere eta oroz gainetik, egoitzak berak dakartzan abantailak, etxezain egoiliarraren bidez emanak: segurtasuna eta arreta. Esan nahi baita, kexuak entzun, edozertarako laguntza eman eta noiznahi presentzia ziurtatuko duen mirabea.\nBerriki, dei berezi bat jaso zuen Erdian-eko etxezainak. Gizaseme batek hots egin zion urrundik, 217 ateko senar-emazte adinduen semeak hain zuzen, aspaldian gurasoen berririk ez zuela, kezkatuta zegoela, eta badaezpadako giltza hartu eta apartamentuan sar zedin eskatuz. Etxezainak, telefonoa belarrian jarria zuela sartu baitzen aipatu apartamentuan, ikusi orduko eta sumatu bezala azaldu zizkion deskubrimenduak: «egongelan ezer ez, sukaldean inor ez, baina kiratsa sekulakoa...». Logelara heldu zelarik, telefonoaren bestaldekoa haien odoleko izateak ere ez zuen istant hartan sentitu zuen horrore, nazka eta gogo txar nahas-mahasaren oihua ito. «Hilda daude», egin zion garrasi, «hilda daudela ziur da», dezibelak apur bat jaitsita, «batek harrez josia du aurpegia». Dardarak belaunetan eragiten zion kliski-klaska menderaezina ere ozen entzun zitezkeela iruditu zitzaion.\nEgunek eta eszena danteskoaren azalpen logikoak emakumezkoa, 70 urte eskas eta alkoholikoa, koma etiliko baten ondorioz hil omen zen; senarra, berriz, hogei urte zaharragoa, emaztea zerraldo ikusi eta bihotzekoak emanda, grina txarra apaldu bazioten ere, izuak ez dio anartean gau gozorik eman etxezainari. Ez daki zehazki zerk beldurtzen ote duen gehiago, heriotza atzaparrak luzatuta hain gertu ikusi izana, ala bere ofizioaren aitzakian egokitu zaiona: udatiarren apetak betetzeaz gainera, eraikinean bizi diren zahar bakartien aingeru guardakoa bihurtu beharra.


Hezurrak | Iritzia | Berria\n«Arruit, Zelaun ta Nadorrak, ango odol-galtze gogorrak, gorriturik daude lurrak; ango kontuak aditu eta bat artutzen du beldurrak; ez dira noski gezurrak: egaztiyak ta txakurrak, txupatzen illan ezurrak»...\nIrakurri edo kantatu izan dudan aldiro eragin izan dit bertso horrek. Azken bi esaldietan bortizkeria usaindu eta ikusi egiten da, mokokadak eta hozkadak, sentitu. Afrikako gerrari jarritako sail luze bateko hamalaugarren bertsoa da. Paulo Yanzik jarri zuen bertso-sorta, eta bere seme Pepito Yanzi musikari entzutetsuak eman zizkion azalpenak Antonio Zavalari. «Afrikako gerran, 1922. urtean, aunitz mutil erriko eta erri ondoko eraman zituzten gerrara...» ekiten dio hitz-lauzko azalpenari.\nDerrigortuta Afrikara heldu ziren lesakar gazte haiek beste nafar batekin egingo zuten topo lurralde urrun haietan. Jose Sanjurjo 1921eko azken egunean Jeneral Nagusi izendatu zuten Melillan. Gerora zer ibilbide egin zuen aski ezaguna da. Eta hil ondoren bere hezurrek zer ibilbide egin duten egunotan da aipagai. Erorien Monumentura itzul daitezen ebatzi du epaitegi batek. Eta gazte errugabeen hegaztiek eta txakurrek zupatutako hezur haiek eta jeneral faxistaren hezurrek zer tratu desberdina izan duten etorri zait niri burura...


Gure semeak dagoeneko badakizkien gauzak (baina nire ahotik ikasi ez dituenak) • ZUZEU\nHas gaitezen hitz potolo batekin: hegemonia. Definizio sinple bat emate aldera, hegemonia errealitatea ikusteko erabiltzen ditugun betaurrekoak izan liteke (betaurreko ikusezinak daramatzanarendako). Normaltzat jotzen duguna, araua dena, errealitatearen gaineko gainerako ikuspuntuak baztertu eta anormal bihurtzen dituen ikusmoldea. Begi-bistakoa dena. Naturala dena. Behin, izeba bat etxera etorri zitzaigun, ea ez dakit noren eskela ikusia genuen Nafarroan eskela gehien argitaratzen dituen egunkarian. Guk ezetz. Eta, orduan, guri begira gelditu eta hauxe erran zigun: “A, bueno, baina zuek ez duzue egunkari normala erosten”. Hegemonia naski hori da: Nafarroan, norbaitek “banoa egunkaria erostera” erraten duelarik (edo “egunkarian ikusi zaitut”, edo “egunkarian erran dute”), Diario de Navarraz ari da gehien-gehienetan; bertzenaz, izena zehaztuko bailuke: “banoa Berria erostera”, edo “Garan publikatu dute”, edo “gaur Noticiasek ez dakit zer dakar”. Diario de Navarra irakurtzeak ez du azalpenik behar, eta ez zaitu sailkatzen; bertze edozein kazeta hautatzeak berezi, arraro edo, batzuetan, xelebre bihurtzen ahal zaitu.\nBertze definizio bat hau izaten ahalko litzateke: inork azaldu gabe, gure seme-alabek osmosi bitartez edo intuizioz ikasi eta barneratzen dutena, adin batetik aitzinat haurrak integratzen saiatzen baitira, taldeko parte izan nahi dute, eta, hortaz, antena finak izaten dituzte nonahi balio nagusiak zein diren igartzeko.\nLau edo bortz urte bete artio, gure semeak ez zuen neskatikoen eta mutikoen jostailuak desberdintzen. Duela bi urte, udan, Gaztelugatxera joan ginen eta, elizara ailegatutakoan –ni hatsankatua, semea fresko-fresko– ezkila jo eta bi nahi eskatu zituen: bi mozorro hain zuzen ere, Supermanena, lehenbizikoa; eta maitagarri mozorroa, bigarrena. Gero, denbora faltagatik batez ere, guk ez genion ez bata ez bertzea erosi, eta harrezkeroztik, noizean behin galdegiten du noiz beteko ote den Gaztelugatxen egin zuen eskaera hura. Berriki, atzendu izan balitzait bezala, erran nion ea zer eskatu nuen, eta haren arrapostua hau izan: “Bada, bi mozorro, bueno, bat, Superman mozorroa”. Dagoeneko ikasia baitu bertzea “neskena” dela, eta, beraz, beretako desegokia. Pena da. Lehen, jostailu aldizkarietan (hau da, etxera ailegatzen diren jostailu katalogoetan) berdin-berdin begiratzen zituen “nesken” jostailuak eta “mutikoenak”. Orain, orri batzuk ez ditu lehen bezain erne aztertzen. Interesgarriena da neskatikoendako pentsatuak dauden jostailu horietarik anitz oraindik gustatzen zaizkiola, baina ikasi du –non? Noiz? Norekin? Ez nire ahotik behinik behin– hori “lotsagarria” dela, edo horrelako jostailu bat hautatuz gero, irri-emangarri bihurtzen ahal dela bertze haurren aitzinean. Duela guti, ikastolako patioan, ikaskide batek, neskatiko batek, galdegin zidan zergatik gustatzen zaion gure semeari arrosa kolorea? Nik azaldu nion Angel Erroren ustez arrosa heterosexualitatearen ikur definitiboa dela, baina ez dakit konbentzitu nuen (oharra: baliteke anekdota hau pixka bat moldatu izana, eta beharbada kontatutakoak ez du erabat islatzen benetan gertatu zena).\nHizkuntzarekin ere antzeko zerbait gertatu da: denbora luzea da gure semeak ikasia eta barneratua duela etxetik kanpo erdaraz egin behar dela, eta orain ongi moldatzen da espainolez ere. Bitxia da: inguruko guti ohartuak ziren euskaraz egiten zuela; artean espainolez ez zekiela ere, erdaraz oparitzen zizkioten liburuak. Arrunt jende gutik egiten zuen euskarazko jostailu bat bilatzeko eginahala. Eta bitxia da: inguruko gehienek poz handia hartu du erdaraz zeinen ongi egiten duen ikusita (nik ere bai, elebitasuna gauza handia baita); inguruko gehienek jakintzat eman dute hori zela bidea –inoiz komunikazioa izatekotan, gure semeak ikasi beharko lukeela espainola, ez haiek euskara–, eta, halere, inor guti ohartu da normaltasunerako bide hori nahitaezkoa izan dela, baina kontrakoa, euskarara –anormaltasunera, alegia– daramana aukerakoa dela. Hori erran egin behar zaie, hegemoniak estaltzen duen errealitatea baita.\nGauza esoterikoagoak ere ikasi ditu azken bolada honetan. Egun hauetan jakin dugu ETA sekretuki D ereduko eskola publikoan sartzen ari dela, umeak doktrinatzeko asmo maltzurrarekin. Erran behar dut gurean arrakasta guti izan duela. Duela egun batzuk, semea Doraemon ikusten ari zen telebistan, aitatxi-amatxien etxean. Kapitulu hartan, Nobitak (edo Doraemonek berak?) guardako aingerua bezalako mamu bat zuen, XVII. mendeko hidalgo espainol baten mamua hain zuzen. Eta, mamua espainola zela azaldu zutelarik, semeak, nonbait, bota zuen: “Hara! Ni bezala”. Hori ere ez du nire ahotik ikasi, baina, antza, airean usnatu du Nafarroa foral eta espainol honetan. Solasaldi txiki bat dugu egin beharra. Uste dut azaldu beharko diodala guk ez dugula egunkari normala erosten, eta, gainera, hori ez dela bereizten gaituen gauza anormal bakarra. Zenbaitetan, hegemonia arras hegemonikoa baita.\n14 pentsamendu “Gure semeak dagoeneko badakizkien gauzak (baina nire ahotik ikasi ez dituenak)”-ri buruz\nBorja 2013-11-27 12:36\nNaparroan 2013-11-27 13:14\nMundiala! (Nik ere “bikaina!” idatzi behar nuen)\nIban Tustán 2013-11-27 13:49\nLanderUrbizu 2013-11-27 15:09\nzigor 2013-11-29 17:45\nzaldieroa 2013-11-30 11:10\nGasifikadoraren aurka Derryn | Maltzagatik 2013-12-02 17:03\n[…] 2013ko urria. Aita MacDonaldsera, MacDonaldsera, MacDonaldsera… leloa mailua da buruan. Santi Leonek dioen gisan, nik ere ez diet halakorik erakutsi alabei, gehiago kontrakoa, baina gehiegirik ere ez, badaezpada. […]\nZergatik ez daukan glamurrik neska potoloa izateak… | Kinka 2013-12-03 09:16\n[…] dituzten prestigio sozialarekin zerikusia daukaten gauza guztiak. Antena finak, esango luke Leonek. Mutilek neska bati “gorda” edo “potola” aurpegira botatzen diotenenean, hori guztia dago […]\nzorrozkiloa 2013-12-03 11:37\n“dagoeneko DAKIZKIEN” horrek ez dizue krak egiten belarrian? Niri “BAdakizkien” eskatzen dit.\nBaina ZUZEUn hau esatea alferrik da, BAdatsegit edo “Ba al datsegizu” eta antzekoak ukatu eta espainol kopiekin segitzen baitu.\nSanti Leoné 2013-12-03 23:37\nEgia erran, duda-mudan ibili nintzen zain aukeratu, “dakizkien” edo “badakizkien”, baina hondarrean, antza, gaizki hautatu nuen. Zure iruzkina ikusita, eta lagun batzuekin mintzatu ondoren, bada, kasu eginen dizut eta izenburua aldatuko dut.\nHalere, nire ustez, hemen alferrik dena da nire trakeskerien kontura ZUZEUri zaplaztekoa ematea, baina, tira, hori bertze kontu bat da.\ntxorroskilo 2013-12-04 07:25\nEz dut uste DAGOENEKO DAKIZKIEN gaizki dagoenik, fokua non jartzen den:\n“DAGOENEKO dakizkienak” ala “dagoeneko BADAKIZKIENAK”…\nZergatik ez daukan glamurrik neska potoloa izateak… | hezpide.com 2013-12-04 15:31\n“Hori ez du etxean ikasi, ba” | Ikasle eta irakasle 2014-01-21 14:49\n[…] zitzaidan burura Pilar Kaltzadaren bidez topatutako Santileone-ren idazki bat irakurri nuenean, Gure semeak dagoeneko dakizkien gauzak (baina nire ahotik ikasi ez dituenak) izenburua […]\nPeru Dulantz 2014-01-22 08:02\nEz naiz nekatuko hau errepikatzeaz: seme-alaba txikiak baldin badituzu (6 urtetik beherakoak badira garaiz zabiltza oraindik) kendu TDTtik haurrentzako telebista-kate erdaldunak. Oraindik oso inozoak dira, eta erraz onartzen dute “gure antenak ez du Disney Chanel hartzen” azalpena. Emaitzak ikusgarriak dira, gure kasuan hala izan ziren behintzat.


Zeamako hizkeran pasaizo bat – ipuina.eus\nZeamako hizkeran pasaizo bat\nKoba deitzon baserri baten bizi zan nee gazte denporan mutil pizkor bat, Peru Ilegorri zeitzona. Negun etxeko lanak ein, ta udaberrin juten zan ikazkintzaa Soriko menditaa beste laun askokin, lenengo komunio ein zon ezkero. Handi, lo gutxi ta lan asko einez, ekartzen zitun dirukin erosten zon urteero, baten biaitxo bat, besten txekor pare bat, eta beste batzutan lur puska bat; eta hamar bat urten burun bitu zon bi milan bat peztan gauzea. Aizkeneko urten iruitu zitzekon neska motz bat mantentzeko aine bazala, eta nola ikazkintzan zeilen herriko neska sudurmotz batek beitzen zion, bee usten bei onez, erabai zon eskontzeko mandatu eitea, ta baietz esaten bazion haen aitei alaban eskue eskau ta bertantxe ezkondu.\nEantzunik neskek ahua beten baietz, nola aldeatzen zijon etxea itzultzeko denporea, burui hazka jun zan eun baten andragaien etxea, eta esan zion honen aitei bi hitz ein nahi lokela orba gaiztoik ezpazion eiten. Bazon bildurre ukauko ote zion; zeati, bee launek askotan ziikatzen zoen esanez, hotz samar zeola haen andragaien aite bizkaitar asto bati alaba emateko, eta zebilela kontuz.\nGehiao hitzik eiteko astiik eman bae, esan zion, neska gonamotzan aitek:\n— Zer dakark, Ilegorri, garaiotan nee etxea?\n— Jaune, ezkontzeko asmoa hartuet eta, eta… eta… beorri… beorri bi alabatati zaharrana… zaharrana eskatzea nator, egi-egie esateko.\n— Diru asko al dek, bizkaino burro?\n— Polikitxo geo mingain hori: diru asko…. asko-asko eztet, jau¬ne; baino, usteet lan einta mantenduko deala nee andrea, osasune baet.\n— Eztek hori asko nee alabakin ezkontzeko ta, diruik ez baek, hoa hemetik.\n— Ondo da, jaune, enekin dirukin ezkondu nahi zola beorrek ala¬ba, gaurdaino.\nHiru ero lau aldiz ein zion eskabide hau, beratuko zolakon gizon diruzale hura; baina mutilek zemat aldiz eskau, hark haimeste aldiz ukau.\nBesteik ezinen, esan zion andragaiei ia etor nahi zon haekin men¬di parebae hotaa, eta hemen ezkondu.\n— Pozik —eantzun zion neska sudurmotzak.\n— Prestau zaiz baa gaur zortziko, ta goizen goiz jaiki ta ekingo diou bidei.\nZerbait barrentau zon aitek eta etzeuzken guzik beekin.\nGoiz baten eunsentin sartu zan isi-silik gue Peru neska gonamotzan etxeko atarin, ta jatxi zan hau pardel haundi batekin. Bizkarren hartu zon Ilegorrik eta esanez «Jainkok laundu deiula!» irten zoen biek arnasea ezin hartuik, baa bildur zien aitek hotsa aitzeko.\nEtzituen inolazee lau pauso eman ataiti kanpoa, hona nun hots eiten dion nesken aitek leihoti:\n— Aizak, motel!, prezio hortan eaman nahi baek, hator besten bilare nahi dianen! —eta beste hitzipae sartu zan barrua.\nLotsaz beteik eta burue makurtuik, baino beste hitzik aitu etzoenen pozik segi zioen been bidei Peruk eta bee andragaiek, eta aileau zien Zeamaa boskarren eunen mendiz mendi, eunez ibili ta gauez lo einez arbolapeetan, bi uso pezin gaitz gutxikin.\nEsan zion Peruk errotore Jaunei zer pasau zitzekon, eta aide baten etxen euki zon bee andragaie, haik eta ein arte behar zien buuzbidek ezkontzeko. Hura izan zan emakumea bee bizin aitau etzituna utzi zitun etxea ta herrie, eta hain dotsu bizi zan bee gizon garbi, prestu ta langilekin, eze askotan aitu izan nion “Zemat etorko elieke gue alderditi mendiotaa balekie zeinen jende ona dan hemen eta zeinen ohitura onak eta lege zuzenak dien Eskuera Herrin!”\nPasaizo hau kontau nahi izan det Perun herriko hizkeran aitzea emateko, badiela zemat lekutan guaso batzuk, gehio nahi dioenak diruai been umeai baino.\n← Aurrekoa Maiteak, denak\nHurrengoa → Ametsa


Hasiera Mediategia Kanpainak BerriakDeialdiak eta jarduerak Kriminalizazioa Orokorra Generoa Ijito herria Artikulu gomendatuak Arrazakeria eta krisia Adin gabeak SOS prentsan Galderak Dokumentuak Egutegia Estekak Gure baliabideak\n2009/09/30\tGiza baliabideak: Pertsona militanteak dira elkartearen jarduera osoaren oinarrria. Euren lanak eta inplikazioak ideia berrien sorrera eta ekimen guztiak gauzatzea ahalbidetzen dute. Horrez gain, kolaboratzaile puntualek osatutako sare bat daukagu, zeregin konkretuetan parte hartzen dutenak, leku eta espazio gehiagoetara heldu ahal izateko. Egun, bi pertsona egun osoko lanaldian kontratatuak ditugu bulegoko lanetaz arduratzeko, jarduerak koordinatzeko, komunikabideen arretarako eta baliabideak kudeatzeko.\nDiru-sarrerak: SOS Arrazakeriaren diru-sarrera iturri nagusia 200 inguru bazkidek urtero ekartzen dituzten borondatezko kuotak (euren egoera ekonomikoaren araberakoa) dira. Horregatik, gure erronka kausa antiarrazistarekin bat egiten duten ahalik eta bazkide gehien lortzea da. Osagarri moduan, diru emate puntualak jasotzen ditugu eta materialen salmentarekin (ezer gutxi; kamisetak, txapak, eranskailuak, etab.) ateratzen duguna. Horrez gain, hainbat erakunde publiko eta pribatuk eskeinitako dirulaguntzen bidez garatzen ditugun proiektu, kanpaina eta ekintza konkretuak kofinantzatzen ditugu. Urte askotan BBKren Gizarte Lanaren aldetik gure hezkuntza eta sentikortze jardueretarako, eta baita liburutegirako, finantzaketa garrantzitsu bat ahalbidetzen da.Arrazakeriaren kontra borrokatzen lagun gaitzazu!Gure sentikortze eta salaketa jarduerak egin ditzakegun lagun gaitzazu: hezkuntza proiektuak, material pedagogikoen fondoa, aholkularitza, hitzaldi eta konferentziak, zinemaldiak, web orialdea, kanpainak, esposizioak, manifestaldiak… Berdintasunezko mundu baten alde borrokatzen lagun gaitzazu. Pertsona guztientzat eskubide guztiak onartzen diren mundu baten alde, bazterketa eta bidegabezko lege ezgizatiarrik gabekoa. SOS ARRAZAKERIAKO BAZKIDE IZAN ZAITEZ!!!!\nDOHAINTZA BAT EGIN EZAZUOn-line (Pay-Pal)BBK: 2095-0233-10-9104017700 Euskadiko Kutxa- Caja Laboral: 3035.0083.21.0831091022


Aurkeztu dugun Gizarte Zientzietako helburua lortzeko, metodologiak ere aldaketa batzuk izan behar ditu:\nIrakasketa prozesuak aktiboagoa izan behar du; beraz, ikaslea ez da buruz ikasten bakarrik arituko, hainbat gaitasun garatzeko prestaturiko jarduerak landuko baititu.\nHorretarako jarduera erakargarriak izan beharko dute, ikaslearen hurbileko egoerak islatzen dituztenak.\nIrakasketa esanguratsua izan dadin, edukiak ikasleak dakienaren gainean ezarri behar dira; alegia, aurretik ikasitakoaren gainean erantsi behar dira eduki berriak ere, era esanguratsuan barneratuz; horrela bere ezaguera egituratu eta gerorako oinarri izateko.\nIkasleak izan behar du bere ikasketa-prozesuaren egiazko protagonista, bakarka eta elkarlanean; beraien arteko lan kooperatiboa ere bultzatu beharko da, ezaguerak barnera ditzaten.\nBeraz, irakaslea ez da informazio-emaile eta kontrolatzaile soila izango, ikasleen gidari eta aholkulari baizik.\nHelburu didaktikoetan oinarrituta egingo da ikasketa-prozesua. Horiek lortzeko jarduera-tipologia desberdina baloratuko da; gaiak induktiboki edo deduktiboki landuko dira, eta horren arabera aldatuko dira jarduerak. Ikasleak erraz beregana ditzakeen edukiak induktiboki lan ditzake askotan, horretarako ikerketen bidez metodo zehatzak erabiliz.\nBestalde, kontzeptu berri eta zailak direnean deduktiboki landuko dira gehienetan, irakaslearen informazioa eta azalpenak beharrezkoagoak izango baitira.\nHau erabakitzeko garaian ikaslearen adina eta bere gaitasunak ere kontuan izango dira.\nDibertsitatea ere kontuan hartzen da; helburu didaktiko bakoitzaren barnean jarduerak zailtasunaren arabera mailakatuta egongo dira.\nGutxieneko helburu didaktiko horiek lortzeko egin beharrekoak diren lehen mailakoak, eta hemendik aurrera hirugarren mailakoak azalduko zaizkigu.\nUnitate Didaktikoaren diseinua\nUnitate bakoitzean zer egingo den eta zertarako, hau da, irakas/ikas helburuak, era esplizituan agertzen zaizkio ikasleari.\n2.- Unitatea helburu didaktikoka ordenaturik agertzen da; ikaslearen liburuan helburu didaktiko bakoitzeko hitz klabea orrialde orotan izenburu bezala agertzen da.\nHorrela, aski da gainbegirada bat helburu-aldaketaz jabetzeko, hitz klabe hori aldatu egiten baita.\n3.- Helburu didaktiko bakoitzeko jarduera-tipologia osoa agertzen da, eta helburu bakoitzaren barnean aplikazio, ikerketa eta informazio jarduerak behar hainbat aldiz errepikatzen dira.\n(a) hasierako jarduerak, hauen artean hastapenak, motibazioa eta azterketa-jarduerak sartu behar dira beti.\n(b) garapeneko jarduerak, ugarienak dira eta hauen artean aurkitzen ditugu informazio, ikerketa eta aplikaziokoak.\nHauen ordena ezberdina izango da, aukeratutako ikasketa-estrategiaren arabera; honela, adibidez, hartzeko den ikasketa bati informazio-jarduerekin emango diogu hasiera; aurkikuntzarako den ikasketa bati, ordea, ikerketa-jarduerekin.\nGogoan izan behar da hemen ez dagoela eduki eta une guztietarako balio duen ikasketa-estrategia bakar bat; beraz, irakasleen egitekoa da ikasleen egoera, ingurunea, baliabideak etab. kontuan izanik, egokiena aukeratzea.\nDena dela, ez da ahaztu behar ahalik eta ikasketarik esanguratsuena lortzea dela garrantzitsuena, eta hau azaldutako edukiak hartzearen bidez nahiz ikerketa bidez edota era biak batera erabiliz lor daitekeela.\nHala ere, azalpenezko irakaskuntzara gehiegi ez jotzeko kontu izan behar da, informazioa lortzeko zailtasunak hala eskatzen duenean da hau egokia.\n(c) amaierako jarduerak, lortutako emaitzak ikusi behar dira, jarri ziren helburuak kontuan izanik (aplikazio-jarduerak eta azken ebaluazioa edo sintesia).